Ronaldo: Penyerang Terbaik Sepanjang Zaman

Sepanjang era 1990-an, kita melihat ramai penyerang berbisa menempa nama di liga-liga utama Eropah dan ada di antaranya menjadi bintang besar bersama pasukan kebangsaan mereka. Antara nama legenda yang kita sudah biasa dengar ketika itu seperti Alan Shearer dan Ian Wright (England), George Weah (Liberia), Romario dan Ronaldo (Brazil). Dan sebelum Cristiano Ronaldo dan Lionel Messi meniti bibir nama peminat hari ini, nama Ronaldo inilah yang menjadi igauan ramai penjaga gol di peringkat liga domestik dan kejohanan antarabangsa. Tetapi siapa sebenarnya Ronaldo Luis Nazario de Lima?

Ronaldo merupakan anak ketiga pasangan Nelio Nazario de Lima Snr dan Sonia dos Santos Barata. Semasa kecilnya, beliau mendedahkan pernah mencuba posisi penjaga gol semasa menjalani percubaan di Valquire. Memandangkan ramai menyertai percubaan berkenaan, Ronaldo mahu mencuba posisi sayap kanan tetapi akhirnya memilih posisi penjaga gol. Walaupun lulus sebagai penjaga gol, selepas menukar posisi kepada penyerang semasa sesi latihan, beliau tidak lagi menoleh ke belakang dan mula menempa nama di peringkat remaja.

Selepas memulakan karier sebagai pemain remaja di Sao Cristavao dan pada tahun kedua, beliau menjadi pemain utama skuad berkenaan tatkala pemenang Piala Dunia 1970, Jairzinho merupakan jurulatih pasukan pertama. Semasa bergelar pemain remaja, Ronaldo mahu menyertai kelab pujaannya, Flamengo tetapi ditolak. Jairzinho tidak mahu membiarkan bakat O Fenomeno (The Phenomenon) disia-siakan dan membantu beliau menyertai kelab Cruzeiro. Di Cruzeiro inilah, Ronaldo membuat penampilan pertama pada usia 16 tahun dan menjaringkan 44 gol dalam 47 perlawanan. Antara tahun 1993 hingga 1994, beliau membantu Cruzeiro memenangi Copa do Brasil (1993) dan Minas Gerais State Championship (1994).

Rekod luar biasanya menarik perhatian ramai peninjau bakat termasuk peninjau bakat Belanda terkenal, Piet de Visser. de Visser yang bertanggungjawab membantu kelab PSV Eindhoven mendapatkan khidmat Romario berjaya mendapatkan Ronaldo untuk kelab sama selepas Piala Dunia 1994. Pada kejohanan itu, walaupun merupakan anggota termuda pasukan Brazil memenangi edisi kejohanan berkenaan, beliau tidak diberi peluang bermain. Ramai tertanya-tanya mengapa penyerang sensasi baru Brazil ini memilih Eredivisie berbanding liga-liga Eropah lain. Bagi Ronaldo, beliau memilih PSV dan Eredivisie atas nasihat Romario yang melihat kelab berkenaan sebagai batu loncatan karier bola sepak di Eropah. Antara tahun 1994 hingga 1996, beliau berjaya menjaringkan 54 gol dan membantu kelab berkenaan menjuarai Piala Belanda (1996). Dan ini menarik perhatian kelab yang mendapat jolokan Blaugrana, Barcelona dan pengurus legenda British, mendiang Sir Bobby Robson.

Pada musim 1996-1997, reputasinya sebagai penjaring berbisa Eredivise menarik perhatian Barca dan gergasi Itali, Inter Milan. Selepas perang bidaan tercetus, Ronaldo berpindah ke Nou Camp dengan rekod perpindahan dunia ketika itu dan mencetuskan fenomena dalam La Liga. Walaupun kekal di Barca selama semusim, beliau merupakan penjaring terbanyak liga dengan 34 gol dan membantu pasukan bimbingan Robson memenangi Piala Raja Sepanyol (Copa del Rey), Piala Super Sepanyol dan Piala Pemenang Piala UEFA. Ada satu gol yang menarik perhatian semua semasa perlawanan menentang SD Compostela di mana selepas mendapat bola dari kawasan sendiri, beliau berjaya mengelak terjahan sinis pemain lawan sebelum mula berlari ke arah gol Compostela. Beberapa pemain cuba menghalang tetapi berjaya dielak Ronaldo dengan bola sentiasa dalam kawalannya sebelum menolak bola ke penjuru bawah gawang. Gol berkenaan sangat menakjubkan sehinggakan Robson sendiri merasa tidak percaya dengan apa yang dilihatnya. Keesokan harinya, akhbar Sepanyol AS melabel tajuk utama gol itu ‘Pele kembali’ dan ia digunakan untuk satu iklan produk Nike. Pada musim itu juga, Ronaldo memecahkan rekod sebagai pemenang termuda Pemain Terbaik Dunia FIFA.
Selepas membantu Brazil menjuarai Copa Amerika 1997 dan dipilih sebagai pemain terbaik kejohanan edisi berkenaan, sekali lagi Ronaldo berkelana dengan Itali sebagai destinasi terbaru. Inter Milan akhirnya berjaya mendapatkan khidmat Ronaldo dengan sekali lagi memecah rekod perpindahan dunia sekaligus menyamai rekod perpindahan yang dibuat legenda Argentina, Diego Maradona. Bagaimanapun masanya bersama Nerazzurri bukanlah sesuatu yang mahu dikenang penyerang berbisa Brazil itu. Di San Siro, beliau mengalami dua kecederaan lutut yang serius sehingga terpaksa menjalani dua pembedahan dan proses pemulihan yang mengambil masa berbulan-bulan. Jika tidak kerana masalah kecederaan menurut Robson, Ronaldo boleh saja memenuhi potensinya sebagai pemain terbaik dunia dan mengikut jejak langkah Pele dan Maradona. Walaupun hanya menjaringkan 59 gol dalam 99 perlawanan, kesungguhannya untuk bangkit dari kecederaan sehingga dapat mewakili semula Inter dan Brazil pada edisi Piala Dunia 2002 serta bakat luar biasanya menyebabkan media Itali menggelar Ronaldo Il Fenomeno (The Phenomenon).

Selepas membantu Brazil memenangi Piala Konfederasi 1997, ramai melihat Selecao pilihan utama menjuarai Piala Dunia 1998 di Perancis. Walaupun kejohanan berkenaan menampilkan ramai pemain terkenal seperti David Beckham (England), Zinedine Zidane (Perancis), Dennis Bergkamp (Belanda) dan Davor Suker (Croatia), tumpuan masih tertumpu pada Ronaldo dengan ramai menggelarnya pemain terbaik dunia ketika itu. Pada kejohanan berkenaan, beliau menjaringkan empat gol dan membentuk kombinasi mantap bersama Romario sehingga membantu Selecao layak ke final.

Bagaimanapun beberapa jam sebelum perlawanan, Ronaldo tidak sedarkan diri selepas makan tengah hari dan ini mengejutkan semua rakan sepasukannya. Pemenang Piala Dunia 1998 Perancis merangkap legenda Real Madrid, Christian Karembeu menceritakan ketika insiden itu berlaku, beliau sedang berbual melalui telefon dengan rakan sepasukan kelab dan bek kiri legenda Selecao, Roberto Carlos. Sebaik insiden itu berlaku, Carlos segera menamatkan perbualan dan menyangka beliau hanya bergurau tetapi bertukar serius selepas Ronaldo tidak sedar selama tiga atau empat minit. Untuk melihat sejauh mana keseriusan keadaannya, Ronaldo dibawa doktor pasukan ke hospital untuk pemeriksaan lanjut. Melihat ketidakcergasan beliau menghadapi perlawanan, jurulatih Brazil ketika itu Dr Mario Zagallo memilih menggugurkan Ronaldo dan memilih Edmundo mengetuai bahagian serangan. Tetapi selepas kesihatannya disahkan baik oleh pasukan perubatan, beliau bertegas mahu bermain dan selepas beberapa lama, Zagallo mengalah dan menyenaraikan semula Ronaldo. Tetapi apa yang berlaku ke atasnya memberi impak negatif kepada pasukan kerana ramai bimbangkan kesihatan beliau. Walaupun bermain di final, Ronaldo gagal membantu Selecao mengatasi Les Bleus yang menang dengan keputusan 3-0.

Menjelang edisi Piala Dunia 2002 di Jepun dan Korea Selatan, doktor hanya memberi peluang sebanyak 50% kepada Ronaldo kembali bermain atau tidak bermain langsung. Semasa ketiadaan beliau, Brazil bergelut dan hanya berjaya layak di tempat keempat serta dimalukan pasukan Amerika Tengah, Honduras pada Copa America setahun sebelumnya. Ramai melihat Selecao yang dibimbing bakal pengurus Portugal dan Chelsea, Luiz Felipe Scolari tiada harapan untuk mendapatkan kejuaraan kelima Piala Dunia. Tetapi satu keajaiban berlaku di mana Ronaldo bersama Rivaldo dan Ronaldinho Gaucho mengetuai Brazil menjuarai Piala Dunia 2002 mengatasi Jerman yang dibimbing pemenang Piala Dunia 1990, Rudi Voller. Beliau turut mencipta rekod sebagai penjaring terbanyak kejohanan sebanyak lapan gol mengatasi penyerang berbisa Jerman, Miroslav Klose. Atas pencapaiannya itu, Ronaldo memenangi Pemain Terbaik Dunia FIFA 2002 dan mendedikasikan kemenangannya itu terhadap pasukan perubatan yang merawat masalah lututnya.

Selepas tamat musim 2001-2002, Ronaldo menjadi tumpuan beberapa kelab gergasi seperti Manchester United dan Real Madrid. Tetapi tertulis sudah takdir baginya untuk kembali mengganas di La Liga dengan menyertai Los Blancos dengan yuran perpindahan 46 juta euro dan menyertai generasi pertama Galacticos diketuai Zinedine Zidane, Luis Figo, Raul Gonzalez dan rakan senegaranya, Carlos. Pada musim pertamanya bersama Real, beliau membantu menjulang kejuaraan liga, Piala Antara Benua (Intercontinental) dan Piala Super Sepanyol. Malah Ronaldo turut melakar sejarah sebagai sebahagian daripada kelab hatrik Liga Juara-Juara Eropah dengan menjaringkan tiga gol untuk menyingkirkan United dari pusingan suku akhir kejohanan berkenaan. Dalam sejarah kariernya, kejuaraan La Liga bersama Real merupakan satu-satunya kejuaraan liga yang diraih Ronaldo.

Untuk beberapa musim berikutnya, generasi Galacticos ini terus mengalami kemarau kejuaraan dengan Ronaldo semakin tersisih akibat masalah kecederaan dan isu berat badan. Dan selepas Real mendapatkan khidmat penyerang Belanda dan Red Devils, Ruud van Nistelrooy pada tahun 2006, Ronaldo sedar masanya di Bernabeu sudah berakhir. Sepanjang empat setengah musim bersama Real, 100 gol dijaringkan beliau melayakkannya menyertai kelab eksklusif pemain asing Real yang mencapai sasaran gol berkenaan. Ahli lain selain Ronaldo ialah mendiang Ferenc Puskas, mendiang Alfredo di Stefano, Ivan Zamorano dan Hugo Sanchez. Persoalan sama turut dibangkitkan peminat Brazil yang turut mempersoal kelogikan Carlos Alberto Pareira memilih beliau sebagai penyerang utama Selecao bersama Kaka dan Adriano untuk kempen Piala Dunia 2006. Brazil mara ke suku akhir tetapi tewas di tangan finalis edisi itu, Perancis 1-0 hasil jaringan legenda Arsenal, Thierry Henry.

Selepas Bernabeu, Ronaldo memilih berkelana semula ke Itali dan menyertai musuh ketat Inter, A.C Milan pada tahun 2007. Dan Ronaldo mencipta sejarah sebagai antara beberapa pemain yang menyarung jersi kedua-dua kelab yang bermain dalam Derby di Milano dan mengikut jejak langkah Zlatan Ibrahimovic menjaringkan gol dalam perlawanan setempat bagi kedua-dua kelab. Bagaimanapun, tempohnya bersama Milan tidak bertahan lama akibat mengalami kecederaan lutut sama yang dihadapi pada tahun 1999 dan 2000.

Semasa menjalani proses pemulihan, Ronaldo berlatih bersama kelab pujaannya, Flamengo dan ramai melihat beliau akan menyarung jersi pasukan kesayangannya itu. Tetapi beliau memilih mengikat kontrak setahun dengan pesaing Flamengo, Corinthians. Ronaldo membantu kelab barunya menjulang kejuaraan liga pada tahun 2009 dan Copa do Brasil (2009). Selepas memeterai lanjutan kontrak selama setahun, Ronaldo mengumumkan tahun 2011 merupakan tahun terakhirnya sebagai pemain bola sepak. Pada Februari 2011, beliau mengumumkan persaraannya dari dunia bola sepak selepas bermain selama 18 tahun. Antara sebab pengumuman ini dibuat awal kerana badannya sudah tidak mampu lagi menahan beban kecederaan yang dialami selama ini. Sebagai mengiktiraf jasanya pada bola sepak, Brazil mengadakan satu perlawanan perpisahan membabitkan Ronaldo bagi memberi peluang menamatkan kariernya bersama pasukan kebangsaan pada musim panas 2011.

Selepas bersara, Ronaldo membuat kemunculan sekali-sekala dalam perlawanan-perlawanan kebajikan dan turut melibatkan diri dalam bidang perniagaan. Selain pernah menjadi pemilik bersama pasukan AI GP Brazil bersama pemandu legenda Formula Satu, Emerson Fittipaldi, beliau juga merupakan pemilik bersama syarikat pemasaran sukan 9INE dan pemilik saham minoriti kelab Liga Bola Sepak Amerika Utara (NASL), Fort Lauderdale Strikers. Dari segi kehidupan peribadinya, Ronaldo pernah berkahwin sebanyak tiga kali dan dikurniakan empat cahaya mata.

SUMBER

1. Maul, Rob. (2014). Daily Mirror. World Cup: I was unconscious for minutes ahead of nightmare 1998 final, reveals Brazil icon Ronaldo. https://www.mirror.co.uk/sport/football/world-cup-2014/world-cup-unconscious-minutes-ahead-3667198

2. Fryer, Rupert. (2016). Goal.com. O Fenomeno – How Ronaldo won three Ballons d’Or. http://www.goal.com/brasilglobaltour/en/news/5457/brasil-global-tour/2016/12/12/19009622/o-fenomeno-how-ronaldo-won-three-ballons-dor

3. Jones, Mark. (2018). Daily Mirror. Real Madrid legend Ronaldo reveals how he could have carved out a career as a goalkeeper. https://www.mirror.co.uk/sport/football/news/real-madrid-legend-ronaldo-reveals-11827408

4. Football’s Greatest Moment Episode 3. (2018). History.com.


Apabila Pulut Dan Sotong Bertemu: Kisah Ketupat Sotong

Pernah dengar mengenai ketupat sotong? Tidak,
ia bukanlah ketupat yang berbentuk sotong. Makanan tradisi ini merupakan antara
hidangan yang sangat terkenal di Kelantan dan Terengganu, dengan dua versi yang
sangat berbeza, namun dengan keenakan yang sama mengikut citarasa
masing-masing. Ketupat sotong, atau nama lainnya, sotong bersumbat pulut,
adalah hidangan tradisional yang menggunakan sotong dan beras pulut sebagai
bahan utamanya. Apa yang menarik mengenai hidangan ini ialah, ia merupakan
hidangan asli masyarakat Melayu di pantai timur, yang tidak terdapat di
negeri-negeri pantai barat yang lain.

Sejarah ketupat sotong

Jika ingin diceritakan kisah sejarah dan asal
usul ketupat sotong ini, secara asasnya, ia tidak mempunyai sejarah yang
spesifik seperti mana hidangan tradisional utama yang lain seperti nasi dagang,
pulut kuning, rendang dan lain-lain lagi. Ketupat sotong ini pada asalnya
adalah sajian yang sering menjadi pilihan bagi para penduduk di perkampungan
nelayan di perairan Terengganu dan Kelantan. Suatu masa dahulu, apabila tiba
musimnya, sotong boleh didapati dengan begitu banyak di laut Terengganu dan
Kelantan ini. Malah, para nelayan juga menghadapi masalah lambakan sotong yang
terlalu banyak dan tidak habis untuk dijual. Untuk mengelakkan lambakan sotong
ini daripada menjadi busuk dan seterusnya dibuang begitu sahaja, masyarakat
nelayan ini telah mencipta suatu hidangan berasaskan sotong dan beras pulut
yang direbus dan dimasak di dalam kuah bersantan.

Uniknya hidangan ini adalah, bagaimana
kreativiti masyarakat Melayu yang bukan sahaja menggunakan sotong untuk dimasak
bersama santan, malah turut menggunakan beras pulut untuk disumbatkan sebagai
isi di dalam sotong bertujuan bagi menjadikannya sebagai suatu hidangan lengkap
yang lebih mengenyangkan. Beras pulut ini pula sebenarnya telah dimasak
terlebih dahulu sebelum diisikan di dalam sotong berkenaan. Sesetengah pakar
masakan menyatakan bahawa kaedah meletakkan atau menyumbatkan pulut yang telah
dimasak ke dalam sotong ini adalah merupakan suatu kaedah bijak dalam memberi
perubahan kepada cara masakan menggunakan flavored stuffing ini.

Sebenarnya, terdapat hidangan lain dalam
rantau Asia Tenggara yang hampir menyamai ketupat sotong ini, namun bezanya, hidangan
berkenaan langsung tidak menggunakan sebarang beras sebagai bahan di dalam
sotong tersebut. Hidangan lain yang dimaksudkan ini ialah rellenong pusit,
iaitu hidangan sotong sumbat dari Filipina serta muc nhoi thit, iaitu
sajian sotong sumbat dari negara Vietnam. Kedua-dua hidangan sotong sumbat
Filipina dan Vietnam ini hanya menggunakan campuran daging (pork)
bersama bahan-bahan lain seperti cendawan, bawang dan lada hitam untuk
dimasukkan ke dalam sotong. Oleh kerana itulah, masyarakat Melayu ini dianggap
sebagai perintis dalam kaedah masakan sotong sumbat atau ketupat sotong yang
mempunyai pulut sebagai bahan isian di dalamnya.

Perbezaan ketupat sotong Terengganu dan
Kelantan

Pada asasnya, kedua-dua ketupat sotong dari
Terengganu dan Kelantan ini mempunyai kaedah penyediaan dan bahan utama yang
sama, namun perbezaan jelas antara keduanya ialah penggunaan gula melaka di
dalam kuah santan bagi ketupat sotong versi Kelantan. Manakala, bagi ketupat
sotong versi Terengganu, kuahnya hanyalah santan yang telah diperasakan dengan
sedikit garam, gula, bawang dan rempah ratus lain iaitu halba dan halia.

Apa yang istimewanya dalam proses penyediaan
ketupat sotong ini adalah kulit sotong yang berwarna kemerahan itu haruslah
dibuang terlebih dahulu untuk mengelakkan bau hanyir dalam hidangan ini. Malah,
beras pulut juga haruslah direndam buat seketika bersama sedikit santa dan
garam sebelum dikukus dan dimasukkan ke dalam sotong. Sotong yang telah
diisikan dengan pulut ini pula akan dicucuk dengan lidi kecil sebagai cara
untuk mengetatkannya dan mengelakkan isi pulut tersebut terkeluar sewaktu
dimasak di dalam kuah santan.

Proses pembuatan ketupat sotong ini,
sepertimana hidangan tradisional Melayu yang lain, mempunyai langkah-langkah
tertentu yang mungkin dianggap cerewet dan renyah, namun, setiap kaedah yang
dilakukan inilah yang mengekalkan keaslian rasa dan melazatkan lagi hidangan
ini.

Kesimpulan

Hidangan ketupat sotong yang asalnya dicipta
hanyalah untuk mengelakkan pembaziran akibat lambakan sotong kini menjadi salah
satu hidangan istimewa yang harus dinikmati terutamanya apabila berkunjung ke
Terengganu dan Kelantan. Hidangan ini juga menjadi antara sajian mahal yang
turut boleh didapati di sesetengah restoran di negeri-negeri tersebut. Namun,
kebanyakan masyarakat di Terengganu dan Kelantan lebih gemar untuk memasak
sendiri hidangan ketupat sotong ini bagi menjaga keaslian rasa dan menjamin keenakannya.

Rujukan

Jasmine,
A. (2017). Ketupat Sotong, Bagaimana Ketupat dan Sotong Bersatu? Retrieved
December 19, 2018, from
http://www.butterkicap.com/open-house/ketupat-sotong-ketupat-sotong-bersatu

Lena. (2012). Ketupat
Sotong versi Terengganu – Stuffed Squid with Glutinous Rice. Retrieved December
18, 2018, from
https://travelling-foodies.com/2012/10/12/ketupat-sotong-versi-terengganu-stuffed-squid-with-glutinous-rice/

Norzailina, N. (2005).
Variasi Masakan Pantai timur. Shah Alam, Selangor: Alaf 21 Sendirian
Berhad.

Shokri, M., Chui
Hoong, G., Khairil, A., Hellen, F., & Ezekiel, A. (2014). Lost Recipes
of Malaysia. Petaling Jaya, Selangor: MPH Group Publishing Sdn Bhd.


Sekeping Gambar, 1000 Persepsi

Gambar yang paling banyak dishare dalam media sosial hari ini.

Gambar yang boleh ditafsirkan dengan seribu satu tafsiran. Tak tau jurugambar mana yang genius sangat, tapi gambar ini berjaya memuatkan hubungan tegang dan retak negara-negara G7 (US, Kanada, UK, Perancis, Jerman, Itali, Jepun) dalam satu gambar.

Isunya baru-baru ini US teruskan pengenaan tarif perdagangan ke atas barangan Kesatuan Eropah (EU) dan Kanada. EU dan Kanada mengancam untuk membalas tarif US. Trump tak kisah, katanya tindakan US adalah munasabah kerana selama ini EU dan Kanada mengamalkan “unfair trade practices”. Bingung G6 dibuatnya.

Dari perspektif Jerman (selaku pemimpin EU), gambar ini menonjolkan kedudukan Jerman sebagai “leader of the free world” dalam menghadapi US yang kini merupakan ancaman kepada globalisasi. Gambar yang dimuatnaik pada akaun Instagram Angela Merkel siap pakai filter lagi untuk menampakkan lebih banyak cahaya dekat Merkel.

Dari perspektif US pula, nampak macam US ditekan oleh G6. Maka benarlah apa yang Donald Trump kata, US dieksploit oleh EU dan sekarang tugas Trump adalah untuk mempertahankan kepentingan negara US, “unapologetically”.

Kedudukan Emmanuel Macron (Perancis) dan Theresa May (UK) pula seolah-olah menggambarkan kedudukan Perancis dan UK yang semakin merosot dan “insignificant”, nampak side profile saja. Justin Trudeau lagilah, tak tau mana pergi. Patut kena bambu dengan Trump dekat Twitter.

Dan ada yang sengeh dan gelak sorang-sorang melihat gambar ni. Namanya Vladimir Putin. Tuhan bayar cash atas tindakan G7 halau Rusia keluar daripada G8 waktu 2014 dahulu.

Ni kalau dapat kat orang Malaysia, boleh buat cerpen Samarinda:

“Dia terdiam…”


Vaksin: Apa Yang Orang Awam Perlu Tahu?

Peradaban manusia secara umum nya sudah sampai pada satu tahap kemajuan dalam bidang perubatan. Kini boleh dikatakan taraf kesihatan meningkat & kesihatan pada tahap optimum. Tetapi di sebalik kemajuan ini, kemunculan golongan anti-vaksin “antivax” dengan teori-teori atau terma yang lebih baik iaitu hipotesis-hipotesis konspirasi mengenai vaksin.

Golongan “antivax” ini mengatakan vaksin dibuat dari bahan tidak halal/najis, menyebabkan kecacatan otak seperti autisme dan sebagainya. Malah ada yang “pergi lebih jauh” dengan mengatakan vaksin HPV menjadi penyebab mengapa remaja menjadi ‘miang’ dan mudah terangsang. Oleh itu mereka menolak, malah mentertawakan mereka yang memvaksin anak-anak dan mengatakan bahawa “lebih alami” jika bergantung pada sistem imunisasi asal badan.

Maka saya secara sukarela tanpa ditaja oleh Rockefeller & Rothchilds menjawab tuduhan-tuduhan tidak berasas ni dengan artikel di bawah.

Apakah itu vaksin?

Vaksin itu adalah bahan persediaan biologi bagi menentang penyakit-penyakit tertentu yang disebabkan oleh sama ada bakteria ataupun virus.

Vaksin diperbuat sama ada daripada bakteria atau virus yang dilemahkan (tidak mampu memberi jangkitan), mati (organisma yang dimatikan), toksin bakteria (penyebab jangkitan), atau protein di permukaan bakteria atau virus.

*akan diterangkan lebih mendalam dibawah*

Antigen di dalam vaksin ini berfungsi seperti berikut;

1. Merangsang sistem pertahanan imun badan seterusnya menghasilkan antibodi.

2. Antibodi akan mengenal pasti bakteria/virus ini sebagai ancaman.

3. Antibodi bersama-sama sel darah putih lain akan membunuh bakteria/virus tersebut.

4. Akhir sekali, membolehkan sistem imun badan “ingat” (memory cell), bahawa bahawa bakteria/virus ini adalah ancaman luar yang perlu dihapuskan jika badan diserang sekali lagi.

Jenis-jenis Vaksin.

1. Live Attenuated Vaccine (LAV).

Vaksin ini diperbuat daripada bakteria/virus yang sama dengan penyebab penyakit. TETAPI, bakteria/virus yang digunakan telahpun dilemahkan (tidak mampu memberi jangkitan).

Oleh kerana ianya sama dengan bakteria/virus penyebab penyakit, vaksin ini mempunyai kelebihan tersendiri iaitu membuat respon sistem imun badan lebih kuat dan tahan lama.

Hanya 1-2 dos vaksin sahaja, boleh bertahan sepanjang hayat.

Contoh penyakit yang dicegah vaksin jenis ini:

– Measles(campak)
– Mumps (beguk)
– Rubella.
– Rotavirus
– Smallpox
– Yellow fever
– Chicken pox
– Shingles @ Kayap

2. Inactivated Vaccine (IV).

Vaksin jenis ini pula diperbuat daripada bakteria/virus yang telah dimatikan. (Juga tidak mampu memberi jangkitan).

TETAPI, vaksin jenis IV ini tidak bertahan lama dan memerlukan beberapa dos (booster) untuk membolehkan sistem imun badan sentiasa pada tahap yang terbaik.

Contoh penyakit yang dicegah vaksin ini:

– Flu/Influenza
– Hepatitis A
– Polio
– Rabies

3. Subunit, Recombinant, Polysaccharide, Conjugate Vaccine.

Vaksin jenis ini tidak menggunakan bakteria/virus itu secara menyeluruh, tetapi menggunakan sebahagian struktur daripada bakteria/virus tersebut seperti protein, gula, dan capsid (kapsul yang melindungi bakteria/virus tersebut).

Oleh kerana vaksin ini diperbuat begitu, ia menyebabkan respon sistem imuniti badan bertindak secara spesifik dan akan terus menyerang struktur bakteria/virus yang masuk ke dalam badan. Vaksin ini juga boleh digunakan kepada sesiapa yang memerlukan termasuk mereka yang lemah sistem imun badan seperti pesakit HIV/AIDS, ibu mengandung dan sebagainya.

TETAPI, seperti Vaksin IV, ia perlu mendapatkan dos tambahan (booster) demi menjamin perlindungan imuniti berterusan dari penyakit-penyakit ini.

-Haemophilus influenza type B
-Whooping Cough(Bordetella pertussis)
-Hepatitis B
-HPV (Human Papilloma Virus)
-Meningococcal disease
-Pneumococcal disease

4. Toxoid Vaccine

Vaksin ini, tidak diperbuat daripada bakteria/virus hidup ataupun yang telah dilemahkan. Ianya diperbuat daripada toksin yang dilepaskan bakteria/virus ini. Meskipun diperbuat daripada toksin, toksin tersebut telah “disucikan” supaya tidak memudaratkan penerima vaksin.

Oleh sebab itu, sistem imun badan hanya akan bertindak jika terdapat toksin dilepaskan oleh bakteria/virus ini. Justeru, jika pesakit yang telah divaksin dijangkiti, ia tidak akan memberi mudarat kepada pesakit oleh kerana toksin tersebut telah dimusnahkan oleh sistem imun badan.

Vaksin ini juga memerlukan dos tambahan (booster).

Contoh penyakit yang dicegah vaksin ini:
-Difteria
-Tetanus (kancing gigi)

Mekanisma Sistem Imun Badan Manusia.

Untuk mengenal mekanisma vaksin, anda perlu mengenal bagaimana sistem imun badan anda beroperasi terlebih dahulu.

Sistem imun adalah jaringan sel, tisu dan organ badan yang bertindak mempertahankan badan anda dari penyakit. Jadi sekiranya terdapat bakteria / virus masuk ke dalam badan, mereka akan bertambah jumlah (“multiply”) dan menyerang badan anda dengan cara melepaskan toksin. Pencerobohan ini diberi terma infeksi. Sebarang infeksi akan menyebabkan anda jatuh sakit.

Jadi bagaimana sistem imun badan berfungsi?

Sel sistem imun anda sentiasa beredar di dalam saluran darah untuk mencari & menghapuskan organisma yang tidak dikenali (“foreign organism”) yakni bakteria dan virus.

Apabila organisma ini ditemui, sistem imun badan akan menyerang dan cuba membunuh mereka, ini yang dinamakan sebagai respon sistem imun.

Cara respon imun bekerja;

1. Apabila bakteria/virus ditemui, sistem imun akan menghantar ‘isyarat’ kepada sel darah putih yang fungsinya melawan jangkitan, bahawa terdapat organisma asing di dalam badan. “Wei, ada makhluk asing dekat sini”

2. Ini menyebabkan sel limfosit (B cell) bertindak menghasilkan antibodi bagi melawan bakteria/virus tersebut. Anggap lah bahawa antibodi ini sebagai askar yang melindungi badan anda dari anasir jahat. Proses ini akan mengambil masa beberapa hari. “Tunggu, aku akan hantarkan askar-askar untuk membunuh mereka”

3. Antibodi-antibodi (askar) ini kemudian akan melekatkan diri pada permukaan bakteria/virus, melemahkan, membunuh bakteria/virus tersebut.

4. Selepas jangkitan/ancaman berjaya dineutralkan, sistem imun badan akan “kenal/ingat” bakteria/virus spesifik yang menyerang anda. Jika bakteria/virus ini menyerang lagi, antibodi telahpun bersedia tanpa mengambil masa beberapa hari untuk bertindak.

5. Respon sistem imun inilah yang diberi nama imuniti.

Bahan kandungan vaksin dan fungsinya

Vaksin mengandungi bahan aktif dipanggil antigen. Antigen-antigen ini sama ada dalam bentuk berikut;

– Bakteria atau virus hidup tetapi dilemahkan.
– Bakteria atau virus yang telah dimatikan.
– Protein virus yang telah disucikan.
– Toksin bakteria yang telah dilemahkan.
– Sebahagian dari struktur bakteria.

Vaksin juga mengandungi komponen tambahan seperti pengawet, penstabil, adjuvant dan beberapa komponen lain.

Setiap bahan yang terkandung di dalam vaksin mempunyai fungsi tersendiri dan menyumbang kepada kualiti, keselamatan dan keberkesanan sesuatu vaksin. Vaksin TIDAK mengandungi bahan yang boleh membahayakan tubuh badan.

● Pengawet (Thiomersal)

Pengawet di dalam sesetengah vaksin berfungsi untuk menstabilkan vaksin serta
mencegah pembiakan bakteria dan kulat dalam vaksin.

Pengawet yang selalu digunakan ialah thiomersal. Ia mengandungi sejenis raksa/merkuri yang dinamakan ethylmerkuri. Ia TIADA KAITAN dengan sebarang kesan toksik methylmerkuri.

Thiomersal yang telah digunakan dalam vaksin sejak 80 tahun lalu, wujud dalam kuantiti yang amat sedikit di dalam vaksin. Sehingga ke hari ini TIADA sebarang BUKTI SAINTIFIK yang menunjukkan bahawa ia berbahaya.

Ethylmerkuri diproses dan dibuang oleh badan secara alami. Tambahan pula, terdapat banyak kajian yang telah dijalankan mendapati bahawa TIADA BUKTI menunjukkan kecacatan sistem saraf atau perkembangan seperti autisme disebabkan oleh penggunaan vaksin yang mengandungi thiomersal.

*Ethylmerkuri = (tidak bahaya)
*Methylmerkuri = (bahaya)

PS: Oleh sebab tanggapan orang awam mengenai thiomersal terjejas, pada tahun 2001, penggunaan thiomersal di dalam vaksin untuk kanak-kanak telah dihentikan.

● Bahan Penstabil (Stabilizer)

Bahan penstabil berfungsi mencegah komponen vaksin dari melekat di dinding botol vaksin. Ia mengekalkan keselamatan dan keberkesanan vaksin di dalam keadaan dan suhu yang pelbagai.

Gelatin dan lactose-sorbitol adalah diantara contoh bahan penstabil. Dan apabila gelatin digunakan, pasti ramai yang menyangka ia dihasilkan daripada gelatin khinzir, tetapi bovine gelatin dari lembu yang banyak digunakan oleh pasaran vaksin semasa oleh kerana lembu saiznya lebih besar daripada khinzir. Bovine sendiri membawa maksud :”relating to or affecting cattle.”

Selain gelatin, laktosa & sukrosa (gula) turut digunakan sebagai penstabil. Selain itu glycine dan monosodium glutamate turut digunakan.(keduanya adalah asid amino / garam kepada asid amino)

● Adjuvan

Adjuvan adalah bahan yang meningkatkan respon sistem imun badan terhadap antigen(bakteria/virus di dalam vaksin).

Adjuvan ditambah ke dalam vaksin untuk meningkatkan tindakbalas system ketahanan
tubuh terhadap vaksin. Bahan adjuvan yang sering digunakan adalah garam aluminium (dikenali sebagai alum).

Pengambilan aluminium dari vaksin adalah lebih rendah berbanding dengan pengambilan harian dari makanan atau ubat-ubatan seperti antasid.

Penelitian semua kajian yang ada berkaitan vaksin difteria, tetanus dan pertussis yang mengandungi aluminium (sama ada secara berasingan atau kombinasi) menunjukkan bahawa tiada bukti garam aluminium di dalam vaksin menyebabkan sebarang kesan sampingan serius atau kesan sampingan jangkamasa panjang.

Kemerahan pada tempat suntikan selalunya berkait dengan vaksin yang mengandungi
aluminum berbanding vaksin yang tiada kandungan aluminium, namun kesan ini
selalunya ringan dan sementara.

● Formaldehid

Formaldehid adalah bahan sampingan yang terhasil dari proses pembuatan vaksin. Formaldehid digunakan dalam proses penghasilan sesetengah vaksin untuk melemahkan virus (seperti virus polio dan hepatitis A) atau toksin bakteria (seperti
toksin difteria dan tetanus).

Hampir semua formaldehid dinyahkan semasa proses penghasilan vaksin dan yang tinggal hanya dalam kuantiti yang amat sedikit.

Formaldehid juga boleh ditemui dalam saluran darah manusia kerana ia merupakan bahan sampingan sintesis protein dan DNA. Kuantiti formaldehid dalam darah adalah sepuluh kali lebih tinggi berbanding kandungannya dalam vaksin.

● Antibiotik

Antibiotik digunakan semasa proses penghasilan beberapa jenis vaksin untuk
mencegah pencemaran bakteria dari luar.

Terdapat kebimbangan “orang ramai” sekiranya antibiotik ini boleh mendatangkan bahaya seperti tindakbalas allergik apabila mengambil antibiotik untuk rawatan jangkitan.

Walaubagaimanapun, jenis antibiotik yang digunakan dalam vaksin seperti neomycin, streptomycin, polymixin B, chlortetracycline dan amphothericin B, BUKANLAH antibiotik yang lazimnya menyebabkan kesan allergik.

● Sel Janin (Mengundang Kontroversi)

Sengaja saya letakkan dibahagian akhir kerana ini menyebabkan ramai orang merasakan geli atau mual oleh kerana ianya menggunakan sel manusia (janin).

TETAPI. Ianya bukan lah diperbuat dari janin yang baru dan memerlukan janin lain jika sel tersebut habis. Ini kerana sel janin tersebut dikultur dan janin tersebut digugurkan secara elektif (pilihan ibu sendiri & bukanlah untuk pembuatan vaksin)

Kembali ke sejarah penggunaan sel janin;

Pada tahun 1941, pakar oftalmologi Australia, Norman Gregg mula menyedari bahawa kondisi katarak kongenital pada bayi adalah disebabkan ibu yang mengandungkan mereka terdedah kepada jangkitan virus Rubella.

Selain daripada katarak, turut dikenalpasti bahawa Sindrom Kongenital Rubella atau congenital rubella syndrome (CRS) turut menyebabkan bayi berpotensi menjadi pekak, masalah jantung, ensefalitis (radang otak), terencat akal, paru-paru berair (pneumonia) dan pelbagai masalah kesihatan lain.

Akibat dari epidemik wabak virus rubella pada waktu itu, ibu-ibu yang menghidapi jangkitan rubella semasa mengandung ini mengambil keputusan menggugurkan kandungan mereka oleh kerana masalah kesihatan yang bakal dihidapi bayi mereka disebabkan oleh sindrom kongenital rubella ini.

Daripada salah satu pengguguran tersebut, janin tersebut dihantar kepada makmal Stanley Plotkin, seorang pakar perubatan dan saintis yang mempunyai makmal penyelidikan khas virus rubella.

Berdasarkan ujian yang dilakukan kepada ginjal janin tersebut, Plotkin mendapati bahawa terdapat virus rubella dan mengasingkannya.

Plotkin kemudian membesarkan virus rubella yang diasingkan di dalam sel WI-38, yang disimpan pada suhu 30°C supaya tumbesaran virus tersebut terencat/terhenti apabila dimasukkan (vaksin) ke dalam badan manusia suhu normal 37°C. Proses ini adalah untuk melemahkan virus tersebut (live atenuated vaccine)

Selepas virus rubella dibesarkan dalam suhu yang rendah, ia tidak lagi dapat bertambah jumlah (multiply) dan menyebabkan penyakit. Tetapi cukup untuk merangsang respon sistem imun badan manusia untuk menghasilkan antibodi.

Pengguguran janin baru tidak perlu dijalankan lagi kerana sel janin yang diperoleh dalam tahun 1960an tersebut masih dikekalkan dalam kultur makmal.(tidak akan kehabisan)

Saintis memilih untuk menggunakan sel janin atas beberapa sebab, iaitu:

1. Virus berbeza dari bakteria kerana ia memerlukan sel hidup untuk membiak. Sel manusia adalah media/bahan yang lebih baik bagi menggalakkan pembiakan virus manusia, berbanding dengan sel haiwan.

2. Sel janin kebal dan boleh membiak banyak kali sebelum mati, berbeza dari sel lain (haiwan) yang hanya membiak secara terhad sebelum mati.

Pandangan dari segi agama

Islam:

Islam amat mementingkan umatnya agar sentiasa berwaspada dengan bahaya dan menyarankan agar kita mengambil langkah pencegahan “al-wiqayah” dalam mendepani isu seumpama ini.

Oleh itu, tindakan mengambil vaksin merupakan satu kemestian agar dapat membendung penyakit-penyakit merbahaya dari peringkat awal. Walaupun terdapat sesetengah dakwaan mengatakan vaksin mengandungi bahan terlarang seperti najis dan sebagainya, namun jika tiada pilihan yang lain maka ia tetap diharuskan kerana darurat.

Jakim berpendapat suntikan vaksin ini bukan sahaja bertepatan dengan nas-nas syarak, bahkan ianya turut selari dengan prinsip maqasid al syariah dalam menjaga nyawa manusia.

Kristian:

The official position according to the National Catholic Bioethics Center is that individuals should, when possible, use vaccines not developed with the use of these human cell strains. However, in the case where the only vaccine available against a particular disease was developed using this approach, the NCBC notes:

One is morally free to use the vaccine regardless of its historical association with abortion. The reason is that the risk to public health, if one chooses not to vaccinate, outweighs the legitimate concern about the origins of the vaccine. This is especially important for parents, who have a moral obligation to protect the life and health of their children and those around them.

Kesimpulannya, masyarakat khususnya perlu berfikir secara kolektif dan waras apabila isu vaksin kembali hangat oleh kerana dipropagandakan sesetengah pihak tidak bertanggungjawab sebagai konspirasi.

Tiada kajian kukuh mengatakan bahawa vaksin menyebabkan penyakit autisme atau penyakit-penyakit lain dikalangan penerima vaksin.

Tanggapan bahawa sistem imunisasi badan asal manusia adalah lebih baik daripada vaksin sangat meragukan, oleh kerana badan manusia perlu “bertemu” dan berjaya melawan jangkitan bakteria/virus ini untuk memperoleh imunisasi, dan penyakit-penyakit ini pula sangat merbahaya dan boleh membawa maut.

Oleh sebab itu vaksin adalah satu ikhtiar terbaik bagi meningkatkan sistem imun pertahanan badan.

Jika individu-individu “antivax” ini masih berdegil, kemungkinan wabak endemik untuk kembali sangat tinggi di dalam negara ini. Justeru merosakkan kesejahteraan dan taraf kesihatan individu yang lain.

Mungkin depa nak sangat black plague atau spanish flu datang balik. Saya mohon anda semua tatap gambar-gambar pesakit ni dan tanya diri sendiri,

Nak ke anak sakit macam ni?
Nak ke anak orang lain sakit macam ni?

Rujukan:

Health Topics: Vaccines. Retrieved from:
http://www.who.int/topics/vaccines/en/

Bovine Derived Materials Used in Vaccine Manufacturing Questions and Answers. Retrieved from: https://www.fda.gov/…/…/QuestionsaboutVaccines/ucm143521.htm

Vaksin-Apakah yang berlaku dalam badan anda?. Retrieved from: http://www.myhealth.gov.my/vaksin-apakah-yang-berlaku-dala…/

Leukocytes (White Blood Cells).Retrieved from:
https://www.ncbi.nlm.nih.gov/pubmedhealth/PMHT0022046/

Pink Book “Principles of Vaccination”
www.cdc.gov/vaccines/pubs/pinkbook/downloads/prinvac.pdf

Vaccine Ingredients – Thimerosal. Retrieved from: http://www.chop.edu/…/vaccin…/vaccine-ingredients/thimerosal

How Vaccines Protect You. Retrieved from: https://www.vaccines.gov/basics/work/prevention/index.html

Vaccine Ingredients. Retrieved from:
https://www.vaccines.gov/bas…/vaccine_ingredients/index.html

Vaccine components, National Centre for Immunisation Research & Surveillance
(NCIRS) Fact sheet: May 2013 (Content last updated February 2008)
http://www.ncirs.edu.au/provider-resourc…/ncirs-fact-sheets/

Human Cell Strains in Vaccine Development. Retrieved from: https://www.historyofvaccines.org/…/human-cell-strains-vacc…

Kenyataan Media Ketua Pengarah
Jabatan Kemajuan Islam Malaysia (JAKIM), Berkenaan Isu Penggunaan Vaksin. Retrieved from: http://www.islam.gov.my/…/kenyata…/596-isu-penggunaan-vaksin

National Catholic Bioethics Center. Retrieved from: https://www.ncbcenter.org/resou…/information-topic/vaccines/


Khaulah Al-Azwar: Srikandi Yang Disamakan Seperti Khalid Al-Walid

Sepanjang
lipatan sejarah Islam, muncul pelbagai srikandi yang datang dari pelbagai latar
belakang yang mengangkat martabat agama ke tahap lebih tinggi. Antara srikandi
Islam yang terkenal ialah Ummul Mukminin Khadijah binti Khuwailid dan Aisyah
bin Abu Bakar r.a, Khaulah al-Azwar, Razia Sultan dan Shajarat al-Durr. Sebut
tentang Khaulah al-Azwar, wanita ini mengagumkan para tentera lelaki yang
berjuang di perbatasan Syam semasa era Khulafa’ Ar-Rashidin dengan kemampuan
kepimpinannya yang hebat sehingga menakutkan pihak musuh ketika itu.

Tidak
diketahui bila tahun sebenar beliau dilahirkan tetapi Khaulah merupakan salah
seorang puteri pembesar Bani Asad, Malik bin Aus di mana beliau juga dikenali
dengan gelaran al-Azwar. Adiknya ialah salah seorang komander tentera Islam
yang hebat bernama Dhirar al-Azwar dan turut bersamanya semasa kempen perang di
Syam. Keluarganya merupakan antara keluarga pertama dari kabilah berkenaan yang
menerima kehadiran Islam di mana bapanya, Malik dan seorang pembesar bernama
Thulaihah bin Khuwailid merupakan antara orang bertanggungjawab memujuk Bani
Asad menerima Islam selepas Perang Khandak.

Bakat Khaulah mula terserlah apabila satu riwayat menceritakan beliau melibatkan diri dalam Pertempuran Sanita al-Uqab, salah satu daripada siri pertempuran yang membawa kepada pengepungan dan kejatuhan kota Damsyik ke tangan pasukan kerajaan Islam Madinah yang diketuai Khalid bin al-Walid r.a. Semasa pengepungan itu berlaku, Dhirar merupakan antara tentera yang cedera dan ditawan pihak Byzantine.

Bagi menyelamatkan beliau dari cengkaman pihak musuh, Khalid mengetuai sepasukan tentera berkuda yang turut disertai Khaulah. Khaulah menyerbu pihak musuh dengan gagah berani secara bersendirian dengan menyamarkan dirinya sebagai seorang lelaki dan memakai baju perisai. Pasukan tersebut berjaya menyelamatkan Dhirar dan identiti beliau hanya diketahui selepas ditanya oleh Khalid sendiri.

Sementara satu lagi riwayat mengatakan peristiwa Khalid dan Khaulah menyelamatkan Dhirar ini berlaku di Adnajin. Menurut jalur riwayat, beliau pada asalnya merupakan sebahagian daripada pasukan perubatan yang merawat kecederaan yang dialami tentera Islam. Tetapi sebaik mendengar berita abangnya ditawan pihak musuh, Khaulah segera menyarung baju perisai, mengambil sebilah pedang dan menunggang seekor kuda bersendirian untuk menyekat pihak musuh dari membawa abangnya lebih jauh.

Dengan menggunakan hijabnya sebagai topeng dan memakai serban hijau, beliau menyerbu pihak musuh dan berlawan dengan mereka bak seorang pahlawan yang hebat. Tentera-tentera yang melihatnya berlawan pedang dengan pihak musuh menyangka itu sebenarnya ketua panglima perang iaitu Khalid. Buktinya, komentar salah seorang komander perang Syam merangkap sahabat Nabi s.a.w terkenal Shurahbil bin Hasanah, “Beliau berlawan seperti Khalid tetapi jelaslah itu bukan Khalid.”

Keberanian yang ditonjolkan Khaulah menaikkan kembali semangat tentera yang lain sebelum dibantu oleh pasukan bantuan diketuai Khalid sendiri. Selepas tamat pertempuran, semua ingin tahu identiti sebenar pahlawan misteri ini. Tetapi Khaulah berusaha merahsiakan identitinya di sebalik desakan tentera yang lain yang mahukan beliau memperkenalkan dirinya agar diberi penghargaan oleh Khalid.

Apabila beliau cuba berlari meninggalkan medan perang dengan kudanya, Khalid mengarahkannya berhenti dan dengan tegas bertanya, “Engkau telah melakukan banyak pekara yang memenuhi hati kami dengan kekaguman. Siapakah kamu?” Bila Khaulah akhirnya bersuara, alangkah terkejutnya Saifullah apabila pahlawan misteri itu sebenarnya seorang anak dara.

Beliau berkata, “Wahai panglima, bukannya aku enggan menjawab pertanyaanmu kerana aku merasa malu. Sebab kamu seorang pemimpin yang agung sedangkan aku hanyalah seorang anak dara. Sesungguhnya tiada lain yang mendorongku untuk melakukan hal seperti itu melainkan kerana hatiku terbakar (menyelamatkan adiknya, Dhirar) dan aku sangat sedih.” Berikutan itu, Khalid mengajaknya bergabung dengan ketumbukan tentera lain dan membantu adiknya, Dhirar menawan Beit Lahiya di Gaza.

Tetapi kisah ini tidak sehebat kisah seterusnya membabitkan dirinya menjadi tawanan perang Byzantine. Pada satu ketika, Khaulah menjadi tawanan pihak musuh selepas terjatuh dari kudanya bersama beberapa lagi Muslimah. Kesemua mereka kemudiannya dipindahkan ke satu kem di mana rancangan pihak musuh ialah menjadikan mereka sebagai bahan pemuas nafsu dengan Khaulah seharusnya menjadi santapan serakah komander tentera Byzantine. Enggan membenarkan perkara itu berlaku, beliau menyeru mereka dengan berkata, “Wahai sahabat-sahabatku yang sedang berjuang di jalan Allah, apakah kamu semua sanggup menjadi tukang-tukang urut orang Rom? Apakah kamu juga sanggup menjadi hamba-hamba orang kafir yang dilaknat itu. Relakah kamu dihina dan dicaci maki oleh orang Rom durjana itu? Dimanakah letaknya harga diri saudari sebagai seorang pejuang yang rindukan syurga Allah. Di manakah kehormatan kalian sebagai seorang Islam yang bertaqwa? Sesungguhnya mati itu lebih baik bagi kita semua daripada menjadi hamba-hamba orang Rom.” Semua tawanan merasa bersemangat dengan kata-kata Khaulah dan bersedia untuk lari dari kem berkenaan.

Dengan bersenjatakan tiang khemah, mereka segera memukul tentera-tentera Byzantine dan bertempur bak pahlawan yang hebat. Mereka juga berjaya merampas senjata dari tentera yang terkejut dan membunuh ramai tentera musuh. Pihak musuh cuba berunding dengan salah seorang komander mereka bersedia mengahwini Khaulah dan menjadikannya sebagai wanita pertama Byzantine di Damsyik. Namun, tawaran tersebut ditolak beliau sambil berkata: “Aku tidak akan menerima kamu sebagai pengembala untaku! Bagaimana kamu menjangkakan aku untuk merendahkan kehormatanku dan tinggal bersama kamu? Aku bersumpah aku akan menjadi orang yang memenggal kepala kamu kerana tidak menghormatiku!” Tatkala para Muslimah terus bertahan dari serangan mereka, bantuan tiba dalam bentuk ketumbukan tentera diketuai Khalid dan berjaya membunuh 3,000 tentera musuh.

Sementara dalam Perang Yarmuk pula, pada satu ketika ketumbukan tentera Islam kacau-bilau selepas diasak hebat pihak musuh. Tatkala sesetengah berpecah, 400 tentera diketuai Dhirar dan Ikrimah bin Abu Jahal r.a berusaha menahan asakan tentera Byzantine. Ikrimah yang berang menjerit agar mereka kembali ke barisan dan terus berjuang sehingga menang atau mendapat syahid di jalan-Nya.

Selain Ikrimah, Khaulah juga memberi motivasi kepada mereka apabila terserempak dengan sekumpulan tentera berkuda yang lari dari medan pertempuran. Beliau menyifatkan orang-orang yang melarikan diri ini sebagai pengecut. Merasa malu dengan kelakuan mereka dan melihat kesediaan para Muslimah diketuai Khaulah bangkit melawan pihak musuh, mereka segera berpatah balik dan membantu ketumbukan tentera Islam dipimpin Khalid memenangi Pertempuran Yarmuk pada tahun 636 Masihi. Salah seorang daripada mereka berkata, “Wanita-wanita kami lebih keras berbanding orang Rom. Kami merasakan lebih mudah untuk kami berpatah balik dan syahid berbanding berhadapan dengan kemarahan mereka di kemudian hari.”

RUJUKAN:

1.
Islam’s Women. Khawlah bint al-Azwar. https://www.islamswomen.com/articles/khawlah_bint_al-azwar.php

2.
Hassan, Nur Aisyah. (2015). Siapakah Khaulah al-Azwar?. AqMencariCahaya. https://aqmencaricahaya.blogspot.com/2015/08/siapakah-khaulah-al-azwar.html


Teguhnya Peribadi Seorang Taruna

1. “Biar busuk dagingku mamah, asalkan kau terhindar cemar”. Salah satu petikan oleh seorang Taruna dari filem arahan kedua arahan allahyarham seniman Tan Sri P. Ramlee. Hebatnya seorang Taruna kerana lebih kesalkan dosa yang telah dilakukan oleh sahabat baiknya yang dianggap bagaikan saudara sendiri iaitu Aduka.

Taruna ditimpa kekesalan yang terlalu berat kerana Aduka yang lebih disayanginya daripada si Dara (tunang Taruna) telah tewas kepada nafsu dengan melakukan zina; dosa yang berat di sisi agama. Jika Dara yang Aduka mahukan, Taruna boleh serahkan. Tetapi kerana Dara, Aduka terlanjur melakukan zina, ia adalah beban kekesalan terbesar yang harus ditanggung oleh Taruna.

Tidak tergamak Taruna menghukum Aduka, tetapi dibiarkannya memohon keampunan dari Tuhan dan diadili sendiri oleh hukum undang-undang agama kerana menyakiti Aduka bererti menyakiti dirinya sendiri.

2. Jika kita merenung semula dengan hadis nabi riwayat dari Imam Al-Bukhari yang berbunyi, “Tidak beriman (sempurna iman) seseorang itu sehingga dia kasih kepada saudaranya sebagaimana dia kasih kepada dirinya sendiri.” Pada saya filem ini sudah berjaya untuk menyampaikan maksud dari hadis nabi ini dan ia adalah satu-satunya filem P.Ramlee yang berjaya mengangkat semangat persaudaraan dan cinta pada agama melebihi kepentingan diri.

Jika ditanya pada saya filem karya P.Ramlee yang manakah menjadi pilihan saya, sudah tentu jawapan saya adalah filem Semerah Padi. Kerana filem ini sangat kaya dengan mesej yang tersirat sehingga ke hari ini pun generasi kini masih lagi mengulang tayang filem ini.

3. Taruna dalam filem ini sedikitpun tidak menyimpan dendam kepada Aduka yang telah merampas mahkota tunangannya. Tetapi apa yang lebih dikesalinya adalah hukum agama. Perkara pertama yang keluar dari mulut Taruna adalah apakah Aduka sudah lupa pada Tuhan dan apakah sudah hilang kepercayaan Aduka kepada agama Islam.

Taruna benar-benar dihimpit kekesalan dek keterlanjuran Aduka yang telah tewas dan terjerumus melakukan dosa zina. Kerana kasih akan sahabatnya, Taruna mahu Aduka segera lari menyelamatkan diri dan Taruna sendiri mahu mempercepatkan pernikahannya bersama Dara demi menjaga nama dan air muka Aduka, Dara, dan nama kampung Semerah Padi yang penduduknya sangat berpegang teguh pada hukum agama.

4. Melalui filem ini, boleh kita lihat bagaimana adat dan kesopanan diangkat tinggi oleh masyarakat Melayu dahulu hinggakan anak gadis dan teruna apabila berjalan di belakang ibu bapa pun perlu meminta izin. Bayangkan, hanya berjalan di belakang pun mereka dengan santun meminta izin laluan. P.Ramlee dalam filem ini memberi dua situasi zina di kampung Semerah Padi yang sangat tegas dengan hukum Islam.

Situasi zina yang pertama adalah bagaimana dua orang penzina yang telah melakukan zina kemudian dengan bongkak mahu menegakkan keadilan diri dengan sedikitpun tiada rasa bersalah kerana telah melanggar hukum agama. Manakala situasi zina kedua adalah zina yang dilakukan oleh Aduka dan Dara. Walaupun telah terjerumus melakukan dosa zina, namun dua orang penzina ini dihimpit kekesalan dan tidak lari dari diadili oleh hukum agama, sebaliknya berani bertanggungjawab menerima pengadilan.

5. Bapa si Dara yang juga merupakan Ketua Kampung dalam filem ini dengan sendiri menjalankan hukuman sebat 100 kali kepada Aduka dan Dara. Bukan dia tidak kasihan, tetapi kerana taat pada undang-undang agama, diteruskannya juga sehingga selesai 100 kali sebatan hukuman bagi penzina. Apa yang menarik perhatian saya adalah setiap kali rotan hinggap di belakang tubuh si Dara, setiap kali itu juga bibirnya menyebut “Allah”; menggambarkan keinsafan dan taubatnya. P.Ramlee sangat bijak mencipta dua situasi berbeza ini untuk kita renungi dan ambil pengajaran darinya.

6. Sebagai penutup, sekarang saya mahu mengajak teman-teman untuk merenung dosa apa yang telah kita lakukan. Adakah kita ini sebagai hamba dengan sombong dan bongkak mahu mempertahankan dosa yang kita lakukan? Atau kita mahu dengan rendah diri dan hina kembali dan memohon taubat kepada Allah? Yang mana satu menjadi pilihan kita? Juga, boleh kita perhatikan dengan kejadian di sekeliling kita.

Baru-baru ini kes Sajat dan Safiey yang mendapat perhatian netizen. Dosa-dosa yang dilakukan secara terang-terangan tanpa sedikitpun takut akan hukum Allah, apa janji-janji Allah yang diceritakan dalam al-Quran. Sebagai ibu bapa pula, bagaimana manifestasi cinta kita kepada anak-anak? Adakah kita cinta pada anak-anak kita hingga kita sanggup menjadi seorang yang lemah dengan merelakan dosa-dosa yang anak kita lakukan? Atau kita bertegas dengan menegakkan apa yang halal dan apa yang haram dari sisi agama?

RUJUKAN:

‘Fikir kenapa P Ramlee hasilkan Semerah Padi’ – https://www.hmetro.com.my/utama/2018/08/371497/fikir-kenapa-p-ramlee-hasilkan-semerah-padi-metrotv

Filem Semerah Padi (1956) – https://www.youtube.com/watch?v=mEcSiAbEJrw&t=2843s

Artikel dikirimkan oleh Nurul Shukur untuk The Patriots.


Sarawak Rangers “The Sarawak Headhunter” – Legenda Pejuang Sarawak

Pesuruhjaya British di Tanah Melayu iaitu Sir Gerald Templer pernah menggelar pasukan Sarawak Ranger sebagai Pasukan Terbaik Di Dunia dan untuk mana-mana pasukan tentera yang pernah berkhidmat sewaktu zaman darurat di Persekutuan Tanah Melayu suatu waktu dahulu memanggil mereka “The Sarawak Headhunter”.

Ketika Presiden Sukarno, presiden Indonesia suatu ketika dahulu pernah berkata di dalam satu ucapannya “Tentera Iban ini datangnya tidak diundang, saat pergi semua bala tenteraku hilang nyawa. Ramai yang bercerai dari badan dan kepala. Mereka sungguh pantas hinggakan tidak terlihat oleh mata manusia.”

Inilah antara kata-kata yang pernah merujuk kepada Sarawak Rangers iaitu satu pasukan separa tentera yang begitu gah dengan kepakaran mereka menjejaki musuh serta keberanian mereka yang tiada tolok bandingnya sehinggakan Sarawak Rangers dulu, kini dan selamanya tetap menjadi kebanggaan Sarawak. Pasukan yang terkenal dengan moto “Agik Idup Agik Ngelaban” inilah yang akan menjadi artikel informasi sejarah untuk pembaca sekalian yang diberikan tajuk Sejarah Sarawak Ranger (1862-1963).

Sarawak Rangers merupakan satu pasukan separa tentera yang telah dibentuk oleh Rajah Charles Brooke iaitu Rajah kedua Sarawak pada Oktober 1862. Pada awal penubuhannya pasukan separa tentera ini telah dianggotai oleh anak tempatan Sarawak berbangsa Iban seramai 32 orang.

Mereka telah dipilih hasil daripada pemuafakatan Rajah Charles Brooke dengan tuai-tuai rumah etnik Iban yang menyokong kepimpinan keluarga Dinasti Brooke di Sarawak pada ketika itu. Pemilihan 32 orang ini bukanlah hanya sekadar tangkap muat tetapi etnik Iban 32 orang ini merupakan antara pahlawan etnik Iban yang gagah perkasa serta terkenal dengan selok belok berperang yang mewakili kawasan masing-masing.

Jadi apabila ada diantara pahlawan Iban yang sememangnya pandai di dalam taktik berperang ini mendapat kepakaran dan sentuhan daripada mereka yang berpengalaman di arena perang moden yang dibawakan khas daripada Negara Eropah maka mereka telah menghasilkan satu pasukan yang mantap.

Pada ketika inilah, Rajah Charles Brooke telah menggunakan Sarawak Rangers di dalam perang-perang untuk meluaskan empayar jajahan Sarawak pada ketika itu bagi melawan mana-mana mereka yang menentang pemerintahan Brooke di bumi Sarawak suatu ketika dahulu.

Sekitar tahun 1930an iaitu ketika dunia menghadapi kemelesetan ekonomi yang teruk pada waktu itu, Sarawak Rangers juga mendapat tempias yang sama apabila pada 29 Februari 1932, Sarawak Ranger telah dibubarkan secara rasmi dan akibat pembubaran itu ada di kalangan Sarawak Rangers telah kembali ke kampong halaman masing-masing dan ada juga telah dengan rela hati diserapkan menjadi pasukan Polis Sarawak. Pada ketika itu,  Sarawak telah stabil dan banyak keringat mereka dituntut untuk menjaga keamanan di bumi Sarawak pada masa itu.

Ketika Sarawak di dalam persediaan untuk menghadapi Perang Dunia Kedua, sekali lagi Sarawak Rangers telah dipanggil untuk berbakti dengan Sarawak. Pada ketika itu Rajah Charles Vyner Brooke telah membentuk Sarawak Rangers kembali bagi tujuan pertahanan dan mereka telah terlibat secara langsung di dalam mempertahankan Lutong, Miri dan Kuching sewaktu pencerobohan tentera Jepun pada Disember 1941.

Ini terbukti apabila Sarawak Rangers adalah pertahanan terakhir sewaktu pertempuran terakhir di Kuching yang mana memaksa Sarawak Rangers untuk berundur ke kampong halaman masing-masing kerana kekuatan tentera Jepun sewaktu itu sememangnya begitu kuat sekali. Seperti kata pepatah lama biar putih tulang jangan putih mata, biarpun mereka telah berundur dan memberikan kemenangan kepada tentera Jepun namun begitu semangat anggota Sarawak Rangers mempertahankan bumi Sarawak tetap sentiasa ada di sanubari mereka dan akhirnya mereka bergabung dengan Major Tom Harisson iaitu seorang anggota tentera Tentera Komanwel daripada Australia yang melancarkan serangan gerila yang dikenali sebagai Pasukan “Z”.

Kerana kepandaian dan kepakaran daripada Sarawak Rangers ini ramai tentera Jepun yang telah dibunuh oleh mereka. Setelah Jepun menyerah kalah akibat daripada pengeboman Hiroshima dan Nagasaki, pasukan Sarawak Rangers telah sekali lagi pulang ke kampong halaman mereka untuk kembali ke penghidupan normal mereka sebagai anak Sarawak.

Di ketika Tanah Melayu menghadapi serangan pengganas komunis iaitu pada tahun 1948 yang lebih dikenali sebagai zaman darurat komunis, sekali lagi pahlawan-pahlawan iban ini dituntut kepakaran mereka untuk membantu Tanah Melayu pada ketika itu oleh Kerajaan British Borneo Sarawak.

Pada masa ini 49 penjejak Iban telah dihantar ke Tanah Melayu untuk membantu anggota pasukan tentera komanwel menangani pengganas komunis pada waktu itu. Kepakaran mereka menjejaki musuh di dalam hutan sememangnya tiada tolok bandingannya. Sepatutnya mengikut perjanjian 49 penjejak Iban ini hanya bertugas di Tanah Melayu selama 3 bulan dan selepas 3 bulan ada diantara mereka telah dengan rela hati untuk meneruskan perkhidmatan mereka di bumi Tanah Melayu pada waktu itu.

Daripada 49 orang hanya 24 orang yang memilih untuk meneruskan perkhidmatan mereka dan 24 orang inilah yang diserapkan di dalam Pasukan Ferret No. 4 yang juga dianggotai oleh pasukan tentera Gurkha dan tentera Force 136. Selepas itu penjejak Iban ini telah datang silih berganti ke bumi Tanah Melayu dan dicatatkan sehingga tahun 1952 telah lebih 1,168 penjejak Iban yang berkhidmat sebagai Penjejak Iban Sarawak di Tanah Melayu.

Mungkin ramai yang tidak mengetahui sejarah ini iaitu penjejak Iban Sarawak yang kali pertama gugur di dalam perkhidmatan mereka di Tanah Melayu hanya berlaku pada 12 Mac 1951 iaitu Mendiang Jaweng anak Jugah yang berasal dari Kapit, Sarawak. Mendiang terkorban kerana ditembak secara tidak sengaja ketika melakukan serang hendap ke atas pengganas komunis. Pada ketika itu mendiang tersilap dikatakan sebagai salah seorang pengganas komunis.

Bayangkan setelah beberapa tahun berkhidmat di bumi Tanah Melayu hanya pada tahun 1951 baru ada penjejak Iban yang terkorban di dalam perang. Inilah salah satu keisitimewaan penjejak Iban Sarawak Rangers yang sememangnya begitu pakar di taktik perang serang hendap.

Selain itu tercatat satu lagi sejarah di dalam memartabatkan penglibatan penjejak Iban Sarawak Rangers di dalam perang di Tanah Melayu apabila Awang anak Rawing, anak iban dari Skrang telah dianugerahkan dengan Pingat George Cross manakala Menggong anak Panggit menerima Pingat George daripada Kerajaan Mahkota Great Britain atas keberaniannya menyelamatkan pasukan masing-masing sewaktu keganasan komunis berleluasa di bumi Tanah Melayu ketika itu.

Biarpun penjejak Iban Sarawak ini merupakan mereka yang bertugas dengan tentera namun begitu mereka masih lagi tidak mendapat pengiktirafan sebagai anggota tentera sepenuhnya jadi bagi menjaga kebajikan mereka pada dari segi hak dan status setelah permuafakatan antara Kerajaan British Borneo Sarawak, pemimpin masyarakat Iban dan Kerajaan Koloni British maka pada tangga1 1 Januari 1953, Sarawak Rangers Unit Tanah Melayu telah ditubuhkan secara rasmi dengan pegawai pemerintahnya yang pertama adalah Leftenan Kolonel C.J Baird.

Bermula dari tarikh hari itu, barulah Sarawak Rangers dengan rasminya menjadi anggota tentera sepenuhnya. Pada 1 April 1960, Sarawak Rangers Unit Sarawak, Borneo telah ditubuhkan secara rasminya di bumi Sarawak oleh Kerajaan British Borneo Sarawak dengan pegawai pemerintahnya merupakan anak tempatan yang juga salah seorang penjejak Iban Sarawak Rangers iaitu Leftenan Tomlow anak Isa. Ini merupakan satu penghormatan yang besar kepada perjuangan anak Iban di dalam Sarawak Rangers memandangkan ketika itu Sarawak masih lagi menjadi tanah jajahan Kerajaan British Borneo.

Sarawak Rangers keberanian dan kepakaran mereka dituntut di dalam banyak perang-perang di bumi asing contohnya di Tanah Melayu dan Brunei malah Sarawak sendiri walaupun ketika itu Sarawak belum lagi membentuk Gagasan Malaysia. Ada antara penjejak Iban Sarawak Rangers ini telah gugur di medan perang di bumi asing dan telah disemadikan dibumi asing suatu ketika dahulu dan hanya pada tahun 2011, 21 jenazah penjejak Iban telah dibawa pulang ke tanahair tercinta mereka iaitu Sarawak Bumi Kenyalang. Antara penglibatan perang mereka adalah seperti berikut:

Di dalam perjanjian Penubuhan Malaysia, pihak Kerajaan British telah bersetuju untuk menubuhkan 2 buah batalian Askar Renjer Malaysia dan seterusnya melatih anggota-anggota tentera di peringkat awal dan seterusnya diikuti dengan penubuhan battalion ketiga. Penubuhan Askar Renjer Malaysia telah diumumkan di Parlimen British (House of Commons) oleh Secretary of State for Commonwealth Affairs pada 18hb Julai 1963.

Hanya beberapa hari sebelum Sarawak dimerdeka secara rasminya iaitu pada 22hb Julai 1963. Ekoran daripada itu, Sarawak Rangers telah dibubarkan secara rasminya dan kemudian pada 16 September 1963, anggota Sarawak Rangers telah diserapkan menjadi Batalion Pertama Regimen Renjer Malaysia. Batalion Kedua Regimen Renjer Malaysia terdiri daripada anak tempatan North Borneo (Sabah) dan Batalion Ketiga Regimen Renjer Malaysia merupakan anak tempatan Tanah Melayu.

Inilah sejarah panjang Sarawak Rangers dari tahun 1862 – 1963 yang kemudiannya dikenali sebagai Regimen Renjer Malaysia setelah penubuhan Gagasan Malaysia pada 16 September 1963. Sarawak Rangers merupakan simbol kemegahan Sarawak dulu, kini dan selamanya dan sejarah tentang mereka seharusnya diketahui secara umum oleh rakyat Malaysia amnya dan Sarawak khususnya.

Jasa mereka bukan sahaja untuk Sarawak ibu pertiwi mereka malah jasa mereka juga turut disumbangkan di dalam memastikan kemerdekaan dan keamanan untuk bumi Tanah Melayu suatu waktu dahulu malah sehingga sekarang. Jasa mereka dilupa jangan hendaknya oleh seluruh rakyat Gagasan Malaysia.


Rumusan Inkues Adib – Hari Keenam (18/2/2019)

1. 2 Orang lagi saksi dipanggil dalam sesi Inkues Allahyarham Adib semalam di Mahkahmah Shah Alam.

2. Mereka adalah terdiri daripada:

Saksi 9 (Saksi Awam) – Narresh Rajandran, 30 tahun, Teknikal Kru. *dipanggil semula.

Saksi 10 (Saksi Awam) – Hafizan Nordin, 33 tahun, pegawai peribadi, bekas pembantu perubatan Angkatan Tentera Malaysia (ATM).

3. Ada Kesan lebam pada rusuk kanan Adib

Selepas saksi 9 dan beberapa orang awam mengangkat Muhammad Adib ke dalam kenderaan jenis Mitsubishi Storm di bahagian belakang (bucket) milik seorang lelaki, dia memeriksa keadaan Adib dan mendapati bahawa ada kesan lebam pada rusuk kanan anggota bomba itu.

Saksi 9 yang merupakan sukarelawan Angkatan Pertahanan Awam menjelaskan, ketika tersandar di kereta, baju celoreng dan t-shirt Adib telah ditanggalkan dan ketika di atas kenderaan pacuan empat roda itu, dia ternampak kesan tapak kasut berikutan kulit mangsa yang putih.

Saksi 9 berkata, kesan itu jelas dilihat pada bahagian luar rusuk kanan anggota bomba itu kerana berwarna merah.

“Bila tengok merah, saya ingat ada pendarahan dan saya terus bersiap sedia dengan mengambil baju anggota bomba untuk diikat pada badannya.

“Bagaimanapun, muka dan tangannya cedera tetapi tiada pendarahan pada telinga serta hidung mangsa,” katanya.

“Ketika itu, saya bersama seorang lagi menaiki pacuan empat roda jenis Mitsubishi Storm membawa anggota bomba ke hospital.

“Pada masa ini, saya mendekatkan muka di badannya dan ternampak pasir dan kesan kotoran pada rusuk kanannya bersaiz sejengkal. Saya telah mengelapnya dan kesan tersebut hilang selain fokus kepadanya dengan meneruskan komunikasi bersamanya walaupun dia tidak sedarkan diri,” katanya.

Pada masa sama, dia memberitahu, keadaan nadi anggota bomba itu turun naik sambil matanya sudah tertutup.

“Sepanjang perjalanan menghantarnya ke hospital, dia juga tidak memberikan sebarang respon tetapi saya terus memberinya sokongan moral,” ujarnya. .

4. Hanya mahu selamatkan Adib.

Saksi 9 berkata, dia pada ketika itu hanya memikirkan untuk menyelamatkan nyawa arwah Adib walaupun orang ramai hanya memandangnya dan mengambil gambar menggunakan telefon bimbit.

“Pada awalnya, saya telah berlari dalam jarak 120 meter untuk mencari kereta membawa anggota bomba ke hospital namun tiada siapa membantunya. Selepas itu, saya telah berpatah balik kepada anggota bomba dan meminta orang ramai mengangkatnya dan mengikutnya dari belakang.

“Jarak saya dengan mereka kira-kira 10 langkah dan pada masa ini ternampak kereta Mutsubisihi Storm sedang mengundur. Saya telah meminta bantuan untuk menghantarnya ke hospital berdekatan,” ujarnya..

5. Peguam Keluarga Adib ucap terima kasih kepada Saksi 9

Peguam keluarga arwah Adib, Ahmad Taufiq Baharom atas pertolongannya membantu dan menghantar anggota bomba ke hospital selepas cedera dalam insiden rusuhan Kuil Sri Maha Mariamman November lalu.

“Terima kasih,” katanya.

Sambil mengangguk, saksi 9 yang juga anggota sukarelawan Pertahanan Awam berkata, sebagai rakyat Malaysia, dia berasa bertanggungjawab untuk menyelamatkan arwah Adib.

“Bomba datang nak tolong orang awam, tetapi apabila jadi seperti ini, siapa nak bantu dia,” katanya..

6. Tak sempat jumpa arwah Adib.

Saksi 9 berkata, dia sangat mengharapkan Muhammad Adib kembali sihat seperti sediakala.

“Saya harap dia sihat dan jumpa saya tetapi dia pergi (meninggal dunia).

“Pada hari dia meninggal, saya naik bas dan tren dari Klang untuk ke kampung Muhammad Adib, Kampung Tebengau, Kuala Kedah, namun apabila sampai semuanya sudah selesai,” katanya dalam keadaan sebak.

Saksi 9 juga berkongsi bahawa dia kesal mengenai komen rakyat terhadapnya di dalam media sosial.

“Saya menerima ancaman menerusi perkataan daripada mereka dan sangat sedih,” katanya.

Menurutnya, sebagai saksi dia tidak memburukkan dan memihak kepada mana-mana pihak.

“Sehingga sekarang ada yang menghubungi saya.“Saya baru saksi kesembilan, ada ramai lagi…Tolong jangan cakap benda bukan- bukan,” katanya..

7. Saksi 10 syak kesan lebam kerana dipijak kasut keras.

Saksi 10 percaya kesan merah dan lebam pada kecederaan arwah Adib adalah dipercayai disebabkan oleh objek tumpul.

Ia adalah berdasarkan andaiannya yang sebelum ini bertugas sebagai pembantu perubatan Angkatan Tentera Malaysia (ATM).

“Bukan kayu. Rasanya seperti tangan atau tapak kasut keras,” katanya.

Menurutnya, dia nampak kecederaan Muhammad Adib ketika membantu mengusung anggota bomba itu ke kabin (bucket) belakang Mitsubishi Storm miliknya untuk dibawa ke hospital.

“Saya nampak kecederaan bermula di bahagian bawah ketiak sehingga kawasan pinggang Muhammad Adib kerana ketika itu dia hanya berseluar celoreng,” katanya..

8. Dinasihatkan tidak turun daripada kereta.

Saksi 10 juga berkata, dia berada di Jalan Usaha berdekatan Kuil Sri Maha Mariamman untuk ke Kota Kemuning.

“Saya tak tahu di situ ada kuil sebab saya menggunakan aplikasi Waze.

“Apabila tiba saya nampak ada orang menjerit meminta tolong kepada kereta di hadapan namun kereta itu tidak menurunkan cermin,” katanya.

Saksi 10 kemudiannya menurunkan cermin dan membuka pintu untuk turun daripada kenderaannya.

“Ketika menurunkan cermin, ada seorang perempuan India menjerit kepada saya: Dik, dik jangan turun nanti kena pukul.

“Tetapi saya sudah turun dan pergi ke arah mereka yang mengusung anggota bomba dan bawa ke kabin belakang,” katanya.

Menurutnya, dia bertanyakan dengan salah seorang kumpulan itu hospital mana yang terdekat sebelum memutuskan untuk ke Pusat Perubatan Subang Jaya (SJMC)

“Perjalanan memakan masa 10 hingga 15 minit dengan kelajuan 80 hingga 100 km/j,” katanya.

9. Prosiding pada hari keenam ini ditangguhkan dan bersambung…


Sejarah Bahasa Isyarat

Pada tarikh 23 September yang lalu, bermula pada tahun 2018, secara rasminya telah diisytiharkan sebagai Hari Bahasa Isyarat Antarabangsa. Tarikh 23 September ini telah dipilih oleh pihak UN General Assembly pada 19 Disember 2017, bagi meningkatkan kesedaran masyarakat mengenai bahasa isyarat dan memperkuatkan status berkaitan bahasa isyarat. Malah, tarikh ini juga dipilih sebagai memperingati tarikh di mana Pertubuhan Orang Pekak Sedunia telah ditubuhkan pada tahun 1951. Artikel ini akan membawa anda kepada sejarah penggunaan bahasa isyarat dan bagaimana ia telah banyak membantu golongan kelainan upaya untuk berkomunikasi dan mengenali dunia.

Sejarah bahasa isyarat

Berdasarkan statistik daripada Pertubuhan
Orang Pekak Sedunia, dianggarkan jumlah individu pekak di seluruh dunia adalah
seramai 72 juta orang dan lebih 80% daripada jumlah ini tinggal di
negara-negara membangun. Dan, daripada kesemua jumlah ini, individu pekak ini
telah menggunakan lebih daripada 300 bahasa isyarat yang berbeza mengikut
negara masing-masing.

Bahasa isyarat adalah sebuah bahasa
semulajadi yang secara strukturnya berbeza daripada bahasa yang dituturkan oleh
individu normal yang lain. Bahasa isyarat sebenarnya telah menjadi sebahagian
daripada pengalaman linguistik sejak dari zaman prasejarah hinggalah ke hari
ini. Berdasarkan kajian yang dijalankan, dinyatakan bahawa bahasa isyarat ini
boleh dipecahkan kepada dua kategori yang utama.

Kategori yang pertama ialah bahasa isyarat yang
digunakan oleh individu yang boleh berbahasa atau bertutur seperti biasa (oral
language) dan isyarat ini digunakan hanya untuk situasi-situasi tertentu,
contohnya dalam komunikasi yang memerlukan keadaan tanpa sebarang percakapan.
Manakala, kategori yang kedua pula ialah bahasa isyarat yang digunakan oleh
individu yang tidak boleh bertutur seperti biasa, iaitu individu pekak dan
bisu.

Bahasa isyarat yang digunakan oleh orang
pekak dan bisu ini dipercayai telah bermula pada abad keempat sebelum Masehi
lagi. Ini adalah berdasarkan kepada kenyataan Socrates dalam Cratylus
Plato, iaitu:

“Dan aku ingin tanyakan satu lagi soalan: jika kita tidak mempunyai daya pertuturan, bagaimana harus kita berkomunikasi antara satu sama lain? Tidak haruskah kita menggunakan isyarat, seperti si pekak dan si bodoh? Pergerakan tangan kita harus mempunyai maksud yang mudah. Mana-mana haiwan yang berlari sepatutnya digambarkan dengan pergerakan serupa dalam bentuk kita sendiri.”

“Katakanlah kita tidak mempunyai suara atau
lidah, dan ingin berkomunikasi antara satu sama lain, haruskah kita, sama
seperti si pekak dan si bodoh, melakukan isyarat dengan tangan, dan kepala dan
seluruh anggota badan?”

Mengikut sejarah, bahasa isyarat terawal yang
digunakan adalah di Greek, iaitu pada abad kelima sebelum Masehi, yang
digambarkan melalui sebuah pasu Greek, di mana ia menunjukkan Philomela, yang
lidahnya telah dipotong oleh Raja Tereus di Thrace, telah menggunakan isyarat
untuk berkomunikasi. Satu lagi bukti yang menunjukkan komunikasi visual ini
adalah pada syiling Roman, iaitu tessera, di mana gambar jari telah digunakan
untuk menunjukkan nombor.

Perkembangan bahasa isyarat pada abad keenam
hingga abad ke-16 Masehi

Perkembangan terawal bagi penggunaan huruf
tangan (hand alphabet) adalah oleh Saint Bede (abad kelima hingga keenam
Masehi) yang telah mencipta sebuah sistem bagi komunikasi visual yang khusus
bagi digunakan oleh komuniti keagamaan untuk tujuan bertafakur atau berada
dalam keadaan senyap. Saint Bonaventure (abad ke-13), seperti mana yang
dinyatakan dalam Refugium infirmorum Melchor de Yedra tahun 1593, telah
menghasilkan sistem huruf jejari (finger alphabet).

Bahasa isyarat tangan mula digunakan dengan
meluas, terutamanya dalam kalangan komuniti Benedictine. Pengekalan jenis
komunikasi ini telah menjadi asas kepada pembentukan bahasa khusus yang menjadi
manual khas untuk golongan yang pekak menjelang abad ke-16 Masehi.

Selepas abad ke-13 Masehi, dan abad-abad
seterusnya, terdapat peristiwa-peristiwa yang menunjukkan penggunaan komunikasi
manual oleh golongan pekak. Satu daripadanya adalah peristiwa di mana Raja
Alfonso X, iaitu Raja Sepanyol (abad ke-13) telah mengiktiraf hak golongan
pekak untuk berkahwin, melalui penyataannya, iaitu:

“Isyarat yang menunjukkan tanda setuju antara
yang bisu adalah sama seperti perkataan yang dituturkan oleh mereka yang boleh
berbicara.”

Dalam satu lagi peristiwa,  Rodolfo Phrisii Agricolae (abad ke-15), di
dalam catatannya melalui De inventiuone
dialectica pada tahun 1521, telah menggambarkan:

“Individu yang pekak sejak lahir dan juga bisu boleh memberikan pendapatnya
dan memahami orang lain dengan cara penulisan.”

Penggunaan isyarat untuk pengajaran golongan
pekak

Menjelang abad ke-17 Masehi, konsep
Aristotelian yang diamalkan telah menyebabkan ramai individu yang pekak dan
bisu dinafikan hak mereka untuk belajar dan menjalani kehidupan seperti
individu yang lain. Penggunaan komunikasi visual sebagai asas kurikulum bagi
pembelajaran dan komunnikasi untuk golongan pekak telah bermula di Benedictine
Monastery of San Salvador iaitu di On˜a, Burgos, Sepanyol.

Pedro Ponce de Leo`n, iaitu seorang Benedictine pada abad ke-16 Masehi mempunyai pengetahuan yang mendalam mengenai isyarat di mana beliau mengetahui hampir 360 isyarat berbeza yang pernah digunakan sebagai alat komunikasi sewaktu era periods of silence. Isyarat-isyarat ini telah digunakan untuk menggambarkan aktiviti dalam kehidupan seharian, seperti menggunakan peralatan makan, pakaian, termasuklah keadaan emosi. Terdapat dua orang budak lelaki yang pekak dan bisu telah tinggal di biara de Leo`n untuk menyambung pembelajaran mereka. Dan pengetahuan serta ilmu mengenai isyarat ini telah mereka peroleh sewaktu berada di biara berkenaan.

Kaedah pengajaran yang dijalankan oleh de
Leo`n adalah melibatkan penggunaan perkataan bertulis, huruf manual, serta
melalui penggunaan isyarat Benedictine serta isyarat-isyarat lain yang telah
dihasilkan sepanjang proses pembelajaran tersebut. Pendidikan yang diberikan
untuk kedua-dua budak lelaki tersebut telah berjaya dan mereka mempunyai
kelebihan untuk bercakap (berkomunikasi) serta membaca dan menulis dalam bahasa
Sepanyol, Greek dan Latin.

Beberapa tahun selepas kematian de Leo`n,
pembelajaran untuk golongan pekak dan bisu ini telah berubah dari biara kepada
pembelajaran di rumah. Antara guru yang bertanggungjawab dalam pembelajaran
untuk golongan pekak ini adalah Manuel Ramırez de Carrion, yang menjadi tutor
kepada Alonso Fernandez de Cordoba y Figueroa, yang pekak dan bisu sejak lahir,
dan akhirnya telah berjaya dalam pembelajarannya pada tahap yang paling tinggi.
Salah satu teknik yang digunakan oleh Carrion dalam pengajarannya adalah dengan
mengaplikasikan penggunaan finger spelling.

Seorang lagi pengajar dan tutor pada waktu itu yang terbabit dalam pengajaran isyarat untuk golongan pekak dan bisu ini adalah Jan Pablo Bonet (1579-1633 Masehi) yang banyak mempelajari pengetahuan mengenai isyarat daripada Carrion. Pada tahun 1620, beliau telah menghasilkan sebuah buku berkaitan dengan pendidikan golongan pekak, iaitu Reduction de las letras y arte para ensen˜ar a ablar los mudos. Buku ini telah menjadi rujukan penting kerana ia merupakan buku pertama yang menerangkan teknik-teknik dalam pengajaran untuk golongan pekak melalui finger spelling, bersama isyarat yang lain.

Bahasa isyarat sebagai kurikulum

Penggunaan bahasa isyarat sebagai sebuah bahasa yang lengkap dan pelaksanaan kurikulum bagi pengajaran bahasa isyarat bermula apabila Charles Michel de L’Epee membuka sebuah sekolah percuma untuk pelajar pekak pada tahun 1771. Sekolah ini telah ditubuhkan melalui dana simpanannya sendiri dan rumah milik bapanya, hasil sebuah insiden yang melibatkan dirinya dengan dua orang kanak-kanak perempuan pekak. Penerbitan pertamanya berkaitan bahasa isyarat ini telah dikeluarkan pada tahun 1774, dan beliau telah menghasilkan sebuah sintaks khas untuk bahasa isyarat.

Pengganti beliau, Roch-Ambroise Sicard iaitu seorang paderi yang telah datang ke Paris untuk belajar lebih lanjut dengan de L’Epee, yang kemudiannya telah menubuhkan sebuah lagi sekolah untuk golongan pekak di Bordeaux. Golongan aristokrat di Perancis telah menyambut baik akan usaha yang dilakukan oleh de L’Epee serta penubuhan sekolah ini. Suatu undang-undang berkaitan penubuhan sekolah orang pekak ini telah diluluskan pada 29 Julai 1791, hasil daripada usaha dan dedikasi yang ditunjukkan oleh de L’Epee.

Roch-Ambroise Sicard telah menyambung usaha
yang dilakukan oleh de L’Epee pada tahun-tahun pertama berlakunya Revolusi
Perancis. Malah, Sicard juga telah berjaya meyakinkan pihak National Assembly bahawa alat bantuan
untuk golongan yang kurang upaya atau cacat adalah suatu hak untuk mereka. Ini
sebenarnya telah menjadi asas kepada sistem pendidikan dan penjagaan untuk
semua kanak-kanak terutamanya untuk kanak-kanak yang istimewa.

Hari Bahasa Isyarat Antarabangsa

Kali pertama Hari Bahasa Isyarat Antarabangsa
ini diraikan adalah pada tahun 2018, dan pada tahun ini, hari tersebut diraikan
dengan tema “Hak bagi Bahasa Isyarat untuk Semua”. Resolusi utama yang cuba
disampaikan melalui penetapan Hari Bahasa Isyarat Antarabangsa ini adalah bagi
mengiktiraf bahasa isyarat sebagai salah satu bentuk komunikasi penting bagi
perkembangan individu pekak dan bisu serta memeliharanya sebagai salah satu
ciri kebudayaan.

Kepentingan dan rasional penggunaan bahasa
isyarat

Bahasa isyarat sebenarnya sangat penting bagi
masyarakat untuk membantu komunikasi tanpa batas antara golongan kelainan upaya
serta individu normal. Sikap prejudis terhadap penggunaan bahasa isyarat harus
dilenyapkan melalui lebih banyak kesedaran terhadap kepentingan mempelajarinya
dan kaedah terbaik untuk mempelajarinya. Pada masa kini, di sesetengah negara
yang tertentu, pengajaran untuk bahasa isyarat kini menjadi suatu kurikulum
asas dalam pendidikan perubatan serta program-program lain yang berkaitan
dengan sains kesihatan. Ini adalah antara langkah awal yang dijalankan dalam
memupuk kesedaran terhadap kepentingan penggunaan bahasa isyarat.

Kesimpulan

Bahasa isyarat adalah bentuk komunikasi yang
menjadi penghubung antara individu normal dengan individu yang mempunyai
kelainan upaya. Melaluinya, individu istimewa mengenali dunia dan boleh saling
berbicara tanpa batasan meskipun tidak secara verbal. Individu normal
seharusnya mencari peluang untuk turut sama mempelajari bahasa isyarat dan
menghapuskan jurang komunikasi antara mereka dengan individu istimewa.

RUJUKAN:

Fischer, S. D. (2015).
Sign languages in their historical context. In RH of Historical Linguistic
Book (pp. 442–465).

Humphries, T.,
Kushalnagar, P., Mathur, G., Napoli, D. J., Padden, C., Rathmann, C., &
Smith, S. (2017). Discourses of prejudice in the professions : the case of sign
languages. J Med Ethics, 43, 648–652.

Ruben, R. J. (2005).
Sign language: Its history and contribution to the understanding of the
biological nature of language. Acta Oto-Laryngologica, 125,
464–467.


Rahsia Simbol Tukul Dan Sabit Yang Menjadi Iman Komunis

Apabila melihat bendera Soviet Union, Parti Komunis Malaya (PKM) dan Chinese Communist Party (CCP) pasti terdapat tukul dan sabit. Hal ini telah memberikan sedikit kemusykilan kerana Karl Marx sendiri tidak pernah menjadikan tukul dan sabit sebagai lambang khusus komunis. Malah simbol ini langsung tidak pernah wujud ketika Karl Marx masih hidup.

Persoalannya sekarang kenapa komunis guna tukul dan sabit sebagai simbol?

Tukul pertama kali digunakan oleh Red Army sebagai simbol mereka ketika berlakunya revolusi Rusia. Setelah Soviet Union berjaya ditubuhkan, logo yang melambangkan komunis perlu segera dibentuk bagi menyatupadukan komunis seluruh dunia. Untuk itu beberapa jenis logo telah dikenal pasti antaranya adalah tukul dan sabit.

Setelah mengadakan beberapa perbincangan, seorang pelukis iaitu Yevgeny Kamzolkin telah menghasilkan logo yang bertunjangkan tukul dan sabit. Katanya, tukul dipilih kerana melambangkan pekerja kilang manakala sabit pula mewakili golongan petani di kawasan luar bandar.

Tunggu sekejap, nak tahu lebih banyak lagi tentang Soviet Union? Boleh baca buku SOVIET DIHUJUNG JARI dan kami yakin anda tidak akan rugi. Boleh beli di Shopee: https://shopee.com.my/The-Patriots-Soviet-Di-Hujung-Jari-i.238336777.6768174598

Bagi komunis, pekerja kilang dan petani luar bandar adalah dua golongan yang membentuk masyarakat pada hari ini. Selepas itu barulah tukul dan sabit diterima sebagai lambang khas komunis dan turut digunakan dalam bendera Soviet Union. Selepas itu barulah tukul dan sabit tersebar ke seluruh dunia

Apa yang menjadi masalah adalah kenapa Yevgeny Kamzolkin menggunakan tukul dan sabit untuk melambangkan komunis. Ini kerana dia merupakan orang yang beragama dan berasal daripada keluarga begitu kaya. Jadi nampak macam agak begitu janggal orang kaya cuba berjuang untuk rakyat bawahan. Mungkin dia sekadar mengadaptasi sahaja tukul daripada logo Red Army.

Sebenarnya imej tukul ini sudah wujud dalam pelbagai budaya sejak sekian lama sebagai lambang melawan kuasa jahat. Sebagai contoh, dewa petir iaitu Svarog dan Thor menjadikan tukul sebagai senjata utama mereka melawan anasir-anasir jahat. Ditambah pula sabit dianggap sebagai simbol kematian dalam pelbagai agama dan kepercayaan.

Antaranya adalah Morana iaitu dewa kematian dalam kepercayaan masyarakat Indo-Eropah dan Slavik memegang sabit di tangan kirinya. Di Asia pula terdapat Dewi Kali dalam tradisi hindu yang memegang sabit di tangan kiri sebagai dewa kematian. Jadi senang cerita, tukul dan sabit ini melambangkan satu kuasa yang mampu menghapuskan musuh sehingga titisan darah yang terakhir. Tapi menurut seorang ahli falsafah Rusia, melambangkan simbol perpaduan tanpa mengira kelas masyarakat.

Walau bagaimanapun menurut Yury Gauthier, simbol tukul dan sabit sebenarnya menyindir sistem komunis itu sendiri. Ini kerana kebanyakan negara komunis yang pernah dan sedang wujud mengamalkan pemerintahan secara kuku besi. Contoh paling dekat adalah Korea Utara yang mengadaptasi pemerintahan ala Soviet Union dengan pertambahan yang sangat unik.

Korea Utara mengamalkan sistem satu parti politik dan jawatan presiden akan diwarisi secara turun temurun. Bagi golongan rakyat pula mereka akan dikawal sepenuh oleh kerajaan dan jika ada yang melawan, hukuman berat bakal menanti. Inilah yang dimaksudkan oleh Yury Gauthier kerana tukul dan sabit jika dibaca secara terbalik dalam bahasa Rusia bermaksud “bersama takhta”. Bermakna tukul dan sabit yang dikatakan lambang golongan pekerja akan memberikan peluang untuk pemerintah untuk menguasai mereka.

Ditambah lagi dengan maksud tukul dan sabit dalam budaya seluruh dunia, sesiapa yang melawan pasti dibayangi hukuman ngeri. Mungkin inilah yang difikirkan oleh Yevgeny Kamzolkin bagi menemplak fahaman komunis yang cuba dinormalisasikan oleh Soviet Union.

Jadi kalau nampak lagi tukul dan sabit, anggaplah kita sebagai lambang untuk penguasa yang mahu buat rakyat sentiasa tunduk dan tidak bangkit melawan.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:
World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN:

Johnson, G. (n.d). What does the hammer and sickle mean? Young Pioneer Tours. Dipetik daripada https://www.youngpioneertours.com/what-does-the-hammer-and-sickle-mean/

Hatherley, O. (2013, Februari 12). Has the communist hammer and sickle had its day? The Guardian. Dipetik daripada https://www.theguardian.com/commentisfree/2013/feb/12/hammer-and-sickle-french-communist-party

Khutarev, V. (2014, Julai 26). Mystical emblem: The secrets of the hammer and sickle. Russion Beyond. Dipetik daripada https://www.rbth.com/arts/2014/07/19/serp_i_molot_38327.html


Keagungan Zaman Penjelajahan Eropah

Zaman Penemuan (atau turut disebut sebagai Zaman Penjelajahan) merujuk kepada sebuah era dalam sejarah Eropah di mana banyak pengembaraan merentas lautan luas dilakukan. Era ini secara kasarnya berlangsung pada awal kurun ke-15 hingga pertengahan kurun ke-17 Masehi dan kebiasaannya dikaitkan dengan Portugal dan Sepanyol, walaupun tentunya ada sahaja negara-negara lain yang turut melakukan penjelajahan tersendiri. Rantau Eropah Utara dan Russia juga tidak ketinggalan dari turut merasai kehangatan zaman ini. Banyak faktor yang memicu berlakunya Zmaan Penemuan dan ia meninggalkan kesan yang bukan hanya mempengaruhi sejarah Eropah, akan tetapi seluruh dunia.

FAKTOR-FAKTOR YANG MENDORONG BERLAKUNYA ZAMAN PENEMUAN

Salah satu faktor utama yang membawa kepada berlangsungnya Zaman Penemuan adalah perdagangan. Sekitar awal kurun ke-13 Masehi, dunia menyaksikan betapa Genghis Khan menubuhkan Empayar Monggol dan membangunkannya sehingga menjadi empayar daratan paling luas dalam sejarah, merentangi China di sempadan timur hingga ke Eropah Tengah di sempadan barat. Menerusi hegemoni Monggol ini, aktiviti perdagangan dapat dijalankan dengan lancar antara dunia timur dan dunia barat, khususnya di sepanjang Laluan Sutera.

Walau bagaimanapun, empayar tersebut mula berpecah pada kurun ke-14 dan natijahnya, Laluan Sutera tidak lagi menjadi rangkaian jalan perdagangan yang selamat. Tentunya, aktiviti perdagangan boleh sahaja dilangsungkan melalui jalan laut, namun terdapat satu masalah yang terpaksa dihadapi – Laut Mediterranean dikuasai oleh Venetia sementara Laut Merah yang berfungsi sebagai pintu masuk ke Lautan Hindi pula dikawal oleh Turk-Uthmaniyah. Keadaan sebegini tentunya tidak memihak, bahkan merugikan negara-negara yang terletak jauh di barat.

Di samping tekanan dari sudut perdagangan, Zaman Penemuan juga didorong oleh suasana politik. Di Semenanjung Iberia, kempen Reconquista yang berlangsung sejak kurun ke-8 Masehi kian menghampiri pengakhirannya pada lewat kurun ke-15 Masehi. Walaupun Granada hanya jatuh pada tahun 1492 sekaligus menyudahkan kempen pen4klvkan tersebut, hakikatnya seluruh Semenanjung Iberia (kecuali Emiriyah Granada) sudah pun tumbang ke tangan Kristian semenjak pertengahan kurun ke-13 lagi.

Kejayaan Reconquista mendorong kebangkitan kerajaan-kerajaan Kristian di Eropah, khususnya Portugal dan Sepanyol. Raja dari kedua-dua kerajaan ini kemudian menggalang rakyat jelatanya untuk meneroka lautan luas sekaligus memicu kelangsungan Zaman Penemuan. Tambahan, pada masa-masa itu jugalah berlakunya perkembangan dalam teknik pembuatan dan pengemudian kapal.

Faktor agama juga tidak boleh dikesampingkan, lebih-lebih lagi bagi pihak Portugal. Salah satu motivasi utama yang mendorong monarki Portugal untuk menjelajah dunia adalah legenda Prester John, iaitu raja legenda yang kononnya memerintah sebuah kerajaan Kristian di Timur. Warga Portugis berhasrat mahu menemui raja legenda itu dan mengadakan pakatan dengan mereka dalam memerangi umat Islam, justeru mereka pun berusaha mengembara ke belahan timur dunia.

PENGEMBARAAN-PENGEMBARAAN AWAL

Walau bagaimanapun, perlu dikepilkan nota ringkas di sini bahawa pengembaraan dan penerokaan sudah pun dilakukan pada kurun-kurun yang lalu, sebelum bermulanya Zaman Penemuan. Misalnya pada Zaman Pertengahan, para pedagang dari Itali (khususnya Marco Polo) dan mubaligh-mubaligh Kristian (seperti Franciscn Odoric dari Pordenone) sudah pun berkelana ke timur.

Begitu juga dengan tamadun-tamadun lain yang turut melakukan pengembaraan tersendiri, lebih-lebih lagi dengan kewujudan Laluan Sutera Maritim yang menyaksikan para pedagang dari China, Asia Tenggara, India, dan Semenanjung Arab saling berinteraksi. Ibnu Battuta, pengembara masyhur dari Maghribi, turut melakukan pengembaraan jarak jauh pada kurun ke-14 Masehi, di mana beliau tidak hanya mengunjungi wilayah-wilayah Islam, tetapi turut mengunjungi rantau yang dipengaruhi budaya dan agama lain seperti Asia Tengah, Asia Tenggara, dan China.

MERENTASI KAWASAN YANG BELUM DIPETAKAN

Walau bagaimanapun, terdapat satu perbezaan ketara antara pengembaraan yang dilakukan pada Zaman Pertengahan dan Zaman Penemuan, iaitu pada Zaman Penemuan, pengembara-pengembara yang terlibat memulakan keberangkatan mereka di penghujung barat benua Eropah dan mengharungi lautan luas yang sama sekali belum pernah mereka terokai.

Sepertimana yang telah disebutkan di atas, akses ke Lautan Hindi dari Laut Merah telah dikawal dan dihalang oleh Turki sekaligus memustahilkan orang Eropah untuk melaluinya. Oleh kerana itu, laluan alternatif untuk ke timur adalah dengan berlayar ke penghujung selatan benua Afrika lalu mengubah haluan ke timur.

Pada masa itu, pantai Afrika masih belum diteroka sepenuhnya dan mustahil pula untuk orang Eropah mengambil laluan darat kerana Afrika Utara ketika itu berada di bawah pemerintahan Muslim. Maka mahu tidak mahu, mereka terpaksa berlayar di sepanjang pantai barat Afrika dan menemukan penghujung selatannya lalu mengubah haluan ke timur untuk memasuki Lautan Hindi.

PETUALANGAN AWAL OLEH PARA PENGEMBARA PORTUGAL

Penemuan-penemuan awal pada era ini banyak dikreditkan kepada peneroka dari Portugal. Tahun 1415 dianggap sebagai tahun penubuhan Empayar Kolonial Portugal, memandangkan pada tahun tersebut Portugis merentasi Selat Gibraltar dan men4klvki kota Muslim di Ceuta.

Empat tahun kemudian, iaitu pada 1419, dua orang kapten Portugis yang berkhidmat untuk Putera Henry dibadai ribut taufan semasa berlayar sehingga terdampar di sebuah pulau yang dinamakan sebagai Porto Santo. Tahun berikutnya, mereka kembali semula ke pulau itu untuk mewartakannya sebagai milik Portugal dan dalam kesempatan itu, mereka menemui sebuah pulau yang lebih besar, iaitu Pulau Madeira. Pada tahun 1427 pula, mereka menemui Pulau Azores dan pada dekad-dekad berikutnya, Portugis terus melakukan penerokaan di sepanjang pantai barat Afrika.

Cape Bojador (di pantai utara Sahara barat) diharungi pada tahun 1434 dan sebelas tahun kemudian, Portugis tiba di Senegal dan Cape Verde. Tahun berikutnya, mereka meneroka Sierra Leone moden. Begitu juga dengan Teluk Guinea, dan seterusnya Congo yang ditemui oleh Portugis pada tahun 1482.

Empat tahun berikutnya, mereka tiba di Cape Cross, Namibia moden, sebelum akhirnya pada tahun 1488, Bartolomeu Dias berjaya sampai di Tanjung Harapan. Ia dianggap sebagai satu peristiwa yang signifikan buat Portugal kerana ketibaan di Tanjung ini membawa maksud mereka berjaya menemui penghujung selatan benua Afrika dan selangkah lagi untuk mereka tiba di Lautan Hindi yang terletak di sebelah timur.

Apapun, sepuluh tahun masa diambil oleh Portugal untuk benar-benar tiba di sub-benua India, atau lebih tepat, Calicut yang dikunjungi oleh Vasco da Gama pada tahun 1498 sekaligus menjadikannya orang Eropah pertama yang sampai di India melalui jalan laut.

Sebagaimana yang disebutkan sebelum ini, Reconquista baru sahaja diselesaikan pada tahun 1492 dengan tumbangnya Granada. Tambahan, Sepanyol turut disibukkan dengan rantau Mediterranean memandangkan monarki Aragon turut memerintah beberapa kawasan di luar Semenanjung Iberia, seperti Itali selatan, Sardinia, dan Sicily.

Sepanjang kurun ke-15 Masehi, Portugis bebas meneroka lautan luas tanpa menerima saingan daripada mana-mana negara Eropah. Hal ini kerana pada waktu itu Sepanyol (pada masa itu Monarki Kastil dan Aragon) yang kelak menjadi seteru utama Portugis sedang disibukkan dengan urusan-urusan lain.

PERSAINGAN ANTARA SEPANYOL DAN PORTUGAL

Tentunya, Sepanyol tidak ingin kalah tanding dengan Portugis dan kedua-dua kerajaan ini pun bersaing mahu menjadi yang pertama tiba di timur melalui jalan laut. Pada Januari 1492 sejurus selepas men4kl4ki Granada, seorang pengembara dari Genoa bernama Christopher Columbus menerima perkenan Ferdinand II dan Isabella I untuk berlayar merentasi Lautan Atlantik.

Columbus percaya, tanah Asia boleh dicapai dengan berlayar ke barat (bukan ke timur). Usulan yang sama ini pernah dibentangkan kepada John II, raja Portugal, namun ditolak. Cadangannya itu juga pada mulanya ditolak oleh Ferdinand dan Isabella sebanyak dua kali, sebelum berjaya jua meraih naungan mereka berdua pada tahun 1492.

Sedikit bercanggah dengan tanggapan umum, cadangan Columbus ini tidaklah ditolak dek kerana masyarakat ketika itu mempercayai yang bumi itu rata. Akan tetapi oleh kerana pakar-pakar di istana Portugal dan Sepanyol beranggapan kiraan jarak antara Eropah dan Asia yang dibentangkan oleh Columbus agak tidak masuk akal.

Dalam persoalan ini, sememangnya keraguan pakar-pakar Portugal dan Sepanyol benar. Cuma nasib menyebelahi Columbus apabila beliau tetap jua menemui sebuah daratan luas di antara Eropah dan Asia, iaitu benua Amerika yang kewujudannya belum diketahui ketika itu.

Maka, Columbus pun dikenang di Barat sebagai individu yang menemukan Dunia Baru. Sejarahwan berpendapat bahawa andai Amerika tidak wujud, nama Columbus mungkin hanya akan berada di ruangan nota kaki dan diingati sekadar sebagai salah seorang pengembara yang berlayar ke barat tanpa pulang. Sepanjang tahun-tahun awal sesudah Dunia Baru ditemui, Columbus bertegas mengatakan bahawa beliau sudah menjumpai laluan ke Asia walaupun hakikatnya, tanah yang dijumpainya itu bukanlah Asia, sebaliknya sebuah benua lain.

Apapun, kita ketepikan sebentar soal Columbus, penemuan Dunia Baru ini merancakkan lagi konflik antara Portugal dan Sepanyol. Semasa Columbus pulang dari perlayarannya yang pertama pada tahun 1493, Sepanyol mendakwa tanah-tanah yang baru ditemui itu sebagai milik mereka. Dakwaan ini dibantah oleh Portugal yang mengedepankan titah paus pada tahun 1455, 1456, dan 1479 yang mewartakan hak pemilikan mereka ke atas tanah-tanah tersebut.

Rentetan itu, Sepanyol pun berusaha mendapatkan titah paus yang baru untuk membatalkan titah-titah yang lama. Entah kebetulan yang bagaimana,Alexander VI yang bertugas sebagai paus pada waktu itu adalah warga Valencia dan rakan karib kepada raja Sepanyol. Maka, dengan mudah titah-titah paus yang banyak memihak Sepanyol berjaya diperoleh. Salah satu titah tersebut adalah Inter caetera yang mewartakan kesemua tanah dalam lingkungan 100 farsakh ke barat dan selatan dari Kepulauan Azores dan Kepulauan Cape Verde adalah milik Sepanyol.

PERJANJIAN TORDESILLAS

Portugal sama sekali tidak berpuas hati dengan kandungan titah paus tersebut. Maka, mereka pun mengadakan rundingan dengan Sepanyol dan seterusnya menandatangani Perjanjian Tordesillas pada 7 Jun 1494. Perjanjian ini kemudian menerima persetujuan daripada Paus Julius II pada 1506. Menurut perjanjian tersebut, dunia dibahagikan kepada dua hemisfera yang masing-masing diperuntukkan kepada Sepanyol dan Portugal.

Perjanjian ini membolehkan kedua-dua kerajaan itu men4kl4ki mana-mana tanah baru yang mereka terokai (kecuali yang diperintah oleh kerajaan Kristian) – Sepanyol berkuasa di barat manakala Portugal mendominasi timur. Rentetan itu, Sepanyol pun menubuhkan koloni di Amerika Selatan sepanjang dekad-dekad berikutnya sambil Portugal men4kl4ki dunia timur. Namun, berlaku juga kes terpencil seperti Brazil yang menjadi milik Portugal semasa ia diteroka pada tahun 1500, memandangkan negara itu berada dalam separuh timur meridian.

GAJAH SAMA GAJAH BERP3R4NG, PELANDUK M4TI DI TENGAH-TENGAH

Kelemahan Perjanjian Tordesillas semakin ketara pada tahun 1512 apabila Kepulauan Maluku diteroka oleh Portugal. Walaupun Portugal mendakwa kepulauan itu sebagai milik mereka, Sepanyol mengemukakan bantahan pada tahun 1521 rentetan ia berada dalam hemisfera barat yang jika menurut perjanjian, ia jatuh di bawah lingkungan kepemilikan Sepanyol. Peleraian konflik ini hanya dicapai pada tahun 1529 apabila Perjanjian Zaragoza ditandatangani.

Walaupun kedua-dua perjanjian tersebut disepakati oleh Sepanyol dan Portugal, ia secara langsung mengenepikan penglibatan kuasa-kuasa Eropah yang lain. Maka, mereka pun menjalankan ekspedisi penerokaan yang tersendiri. Inggeris dan Belanda yang mendiami Eropah Utara misalnya, berminat dengan idea untuk mencari laluan laut ke timur di belahan utara Eurasia dan usaha itu dimulakan pada pertengahan kurun ke-16 namun hanya menemuinya pada separuh kedua kurun ke-18 Masehi.

Selain Laluan Timur Laut Untuk Ke Timur (dari Eropah Utara ke Asia), mereka turut mencari Laluan Barat Laut Untuk Ke Timur (dari Amerika Utara ke Asia). Penerokaan kedua ini dijalankan seawal kurun ke-16 dan hanya membuahkan hasil pada awal kurun ke-20.

Sebagai penutup, walaupun Zaman Penemuan dianggap sebagai sebuah era kegemilangan orang Eropah, kisah yang berbeza berlaku bagi tamadun-tamadun yang berhadapan dengan mereka. Kebanyakannya berakhir dengan dit4klvki oleh negara-negara Eropah, dan tidak kurang juga ada yang menerima nasib yang tragis.

Hal ini dapat dilihat dengan jelas dalam sejarah Empayar Aztec dan Inca. Sewaktu awal-awal ketibaan peneroka Sepanyol di Dunia Baru, kedua-dua tamadun itu merupakan tamadun yang sangat maju. Namun, masing-masing dihancurkan dalam tempoh yang sangat singkat.

Antara faktor besar yang membolehkan conquistador–conquistador Sepanyol men4klvki tamadun-tamadun di Dunia Baru adalah penularan wabak yang dibawa dari Eropah. Penyakit ini meragut banyak nyawa warga tempatan sekaligus mengurangkan tenaga kerja dan menjejaskan semangat mereka.

Senario tragis ini tidak terhenti di situ. Dek kurangnya populasi tempatan untuk diperhambakan oleh penjajah Sepanyol bagi mengusahakan tanah-tanah perladangan yang dibuka, habis warga-warga Afrika yang turut menerima petaka penjajah Eropah dimangsakan sebagai buruh abdi di Dunia Baru.

TERJEMAHAN:

Wu Mingren. (27 Januari 2020). The Age of Discovery: A New World Dawns. Ancient Origins.
https://www.ancient-origins.net/history-important-events/age-discovery-0013205